
PREFAŢĂ 


Pe vremea când eram copil — e mult, e foarte mult de atunci — 
am citit o carte: se numea „Pinocchio” sau „Aventurile unei păpuși 
de lemn“ (în limba italiană, păpușa de lemn se cheamă buratino). 

După ani și ani, adeseori le istoriseam prietenilor mei, fetiţe și 
băieţi, minunatele păţanii ale lui Buratino, și cum pierdusem 
cartea, de fiecare dată povestea era alta, de fiecare dată născoceam 
tot soiul de păţanii, care nici măcar nu erau cuprinse în carte. 

Acum, după atâta amar de vreme, mi-am amintit de vechiul 
meu prieten Buratino, și m-am gândit să vă spun și vouă, fetiţe și 
băieţi, minunata poveste a omuleţului de lemn. 


ALEXEI TOLSTOI 


Un butuc care scâncește cu glas omenesc 
nimerește în mâinile  dulgherului 
Giuseppe 





De mult, tare de mult, trăia într-un orășel pe de malul 
Mării Mediterane un dulgher bătrân, pe nume Giuseppe, 
poreclit Nas-Vânăt. 


Într-o bună zi îi pică bătrânului în mână un butuc, întru 
nimic deosebit de buștenii care se aruncă iarna în foc să dea 
căldură. 


„Tot e bine, își zise Giuseppe. Am să-ncerc să scot ceva din 
lemnul ăsta. O fi el bun măcar pentru-n picior de masă"... 

Și meșterul dulgher își agăţă pe nas ochelarii legaţi cu un 
capăt de sfoară, la fel de bătrâni ca și el, învârti butucul în 


mâini și-n cele din urmă începu să-l cioplească cu bărdiţa. 
Cum cioplea el așa, deodată un glas piţigăiat din cale-afară 
prinse a scânci: 


- Văleu, văleu!... Mai încet, mai încet, fie-ţi milă! 

Giuseppe lăsă să-i lunece ochelarii pe vârful nasului și 
roti privirea prin atelier: nu era nimeni... 


Cercetă sub tejghea — nimeni... 
Cotrobăi în coșul cu talaș — nu găsi nimic... 


Scoase capul pe ușă și-și aruncă ochii în stradă... strada era 
pustie... 


„Mi s-o fi părut - îşi zise Giuseppe. Cine putea să 
scâncească?” 


Apucă iar bărdiţa, dar cum lovi butucul, auzi din nou 
glăsciorul subţirel: 


Văleu, valeu! Nu-nţelegi că mă doare? 


De data aceasta, Giuseppe se sperie de-a binelea; până și 
ochelarii i se aburiră de spaimă. Răscoli cu privirea toate 
ungherele încăperii, se vâri până și-n vatră și, răsucindu-și 
gâtul, se uită prin deschizătura hornului. 


Nu era nimeni. 


„Oi fi băut poate ceva ce nu-mi priește și de-aia-mi ţiuie 
urechile" se gândi iarăși Giuseppe. 


Dar nu! în ziua aceea doar nu băuse nimic... După ce se mai 
linişti puţin, Giuseppe luă rindeaua; îi potrivi cu ciocanul 
partea de dinapoi, în așa fel ca tăișul cuţitului să iasă afară 
doar atât cât era nevoie — nici prea mult, nici prea puţin — 
puse butucul pe tejghea și... de-abia trase o dată cu rindeaua, 
că auzi din nou: 


— Văleu, văleu! De ce nu-ţi vezi de treabă? De ce mă tot 
ciupești? se tânguia cu deznădejde glăsciorul subţirel... 


Giuseppe scăpă rindeaua din mână, se trase înapoi, un pas 
și încă un pas, până căzu de-a dreptul pe dușumea; își dăduse 
seama că glasul acela subţirel venea dinăuntrul butucului de 
lemn. 


Giuseppe dăruieşte butucul vorbitor 
prietenului său Carlo 


lată că tocmai atunci veni la Giuseppe, Carlo flașnetarul, 
un vechi prieten al său. 


Pe vremuri, Carlo colinda orașele, purtând o pălărie cu 
borurile largi, și-și agonisea pâinea cântând din gură și din 
minunata lui flașnetă. 

Dar acum îmbătrânise, era bolnav, iar flașneta era și ea de 
mult stricată. 


— Bună ziua, Giuseppe, spuse el, intrând în dulgherie. Ce 
faci acolo pe dușumea? 


— Ei, am pierdut și eu un șurubel... Dar dă-l încolo că 
degeaba-l caut, răspunse Giuseppe privind chiorâș la butuc. 
Tu, bătrâne, cum o mai duci? 


Rău, răspunse Carlo. Mă gândesc în fel si chip cum sa-mi 
câștig bucata de pâine... Măcar de m-ai ajuta si tu! Sau cel 
puţin de mi-ai da un sfat... 


— Nimic mai ușor, făcu vesel Giuseppe. Și-și spuse în sinea 
lui „lată un prilej să mă descotorosesc de butucul asta 
afurisit”. Nimic mai ușor: Uite, colo pe tejghea e un butuc 
strașnic: ţi-l dau ţie, Carlo, ia-l și du-l acasă... 


— Eee! răspunse Carlo abătut. Și pe urma? Sa zicem ca duc 
butucul acasă: dar vezi că-n odăiţa mea n-am nici măcar o 
vatra cum se cade. 


— Las-ca știu eu ce-ţi spun, Carlo... Pune mâna pe un cuţit, 
cioplește din butucul asta o păpușă, învăţ-o sa rostească tot 


felul de vorbe hazlii, fa-o să cânte, să joace și poart-o prin 
curţile oamenilor. O să câștigi astfel destul pentru o bucată de 
pâine și un păhărel de vin. 


Deodată, de pe tejgheaua pe care se afla butucul, se auzi un 
glăscior subţirel si vesel: 


— Bravo, bine te-ai mai gândit, Nas-Vânăt. 


Giuseppe tresări din nou de spaimă, dar Carlo doar se uită 
curios în jur. De unde să fi venit glasul? 


— Îţi mulţumesc, Giuseppe, pentru sfat. Ei, fie! Dă-mi 
butucul. 

Giuseppe înșfăcă butucul și-l dădu zorit prietenului său. 
Dar fie că nu luă el bine seama, fie că butucul sări singur, 


vorba e că îl pocni pe Carlo în cap. 
— Îţi baţi joc de mine? izbucni Carlo jignit. 
— Iartă-mă, prietene, dar nu eu te-am lovit. 
— Atunci se vede treaba că m-oi fi pocnit singur în cap! 


— Asta nu, prietene! Butucul ăsta te-a lovit. 
— Ba minţi, tu m-ai lovit! 
— Nu eu, zău că nu... 


— Ascultă, Nas-Vânăt, spuse Carlo. Ca ești beţiv, știe 
oricine. Acum însă văd că ești şi mincinos. 


— Așa-a-a! Care va să zică vrei să te cerţi cu mine! strigă 
Giuseppe. Ia vino mai aproape! 


— Ba vino tu încoace să te apuc de nas! 


Mânioși, cei doi bătrâni începură să sară unul la altul. 
Carlo îl apucă pe Giuseppe de nasul lui vânăt, iar Giuseppe îl 
apucă pe Carlo de smocurile de păr alb ce-i creștea pe după 
urechi. 


Apoi începură să se înghiontească zdravăn, în timp ce 
glăsciorul ascuţit de pe tejghea tipa și le tot dădea ghes: 


— Dă-i! Atinge-l! 


În cele din urmă, cei doi bătrâni obosiră; de-abia-și mai 
trăgeau sufletul. Giuseppe spuse: 


— Hai să ne-mpăcăm!... Ce zici? 
Carlo răspunse: 
— Să ne-împăcăm!... 


Se îmbrăţișară și se sărutară. Carlo cu butucul sub braţ 
porni spre casă. 


Carlo cioplește o păpușă de lemn și o 
botează Buratino 


Carlo locuia într-o odăiţă pitită sub o scară, în care nu se 
găsea nimic altceva decât o vatră frumoasă în peretele din faţa 
ușii. 

Dar nici vatra cea frumoasă, nici focul din vatră și nici 
ceaunul ce fierbea pe foc nu erau adevărate, ci doar zugrăvite 
pe o bucată de pânză veche. 


Carlo intra în odăiţă, se așeză pe singurul scaun de lângă 
masa șchioapă și, după ce răsuci butucul pe toate părţile, luă 
un cuţit și începu să cioplească dintr-însul o păpușă. 


„Oare ce nume să-i dau? se întreba Carlo. Hai să-i zic 
Buratino. Numele ăsta o să-mi poarte noroc. Cunoșteam, mai 
demult, o familie, și pe toţi din familia asta îi chema Buratino: 
tatăl — Buratino, mama — Buratino, copiii tot Buratino... și ce 
bine trăiau împreună! Nu le păsa de nimic!...“ 


Răsuci butucul cu îndemânare și ciopli mai întâi părul, 
apoi — fruntea, pe urmă — ochii... 


lată, însă, că deodată ochii se deschiseră singuri și priviră 
țintă la el. 


Carlo nu dădu nici un semn de spaimă, ba dimpotrivă 
întrebă prietenos: 


— Ochișori de lemn, de ce vă uitaţi așa de ciudat la mine? 


Dar păpuşa tăcea — tăcea poate pentru că nu avea încă 
gură. Carlo ciopli obrajii, apoi ciopli nasul — un nas obișnuit... 


Ca prin farmec, nasul începu să se lungească, să crească și 
ajunse atât de lung și de ascuţit, încât Carlo bombăni supărat: 


— Nu e bine așa, e prea lung. 


Și bătrânul încercă să-i reteze vârful. Dar ţi-ai găsit! Nasul 
se tot sucea și se răsucea și până-n cele din urmă rămase un 
nas ascuţit, lung-lung de tot, un nas obraznic și curios nevoie 
mare. 


Carlo se apucă apoi să cioplească gura. Dar abia sfârșise de 
cioplit buzele, că gura se deschise deodată: 


— Hi, hi, hi, ha, ha, ha! 


Și dintre buze răsări o limbă subţirică și roșie, care căuta în 
fel și chip să-si bată joc de el. 


Carlo, fără să ţină seama de toate isprăvile astea, își văzu de 
treabă: ciopli, tăie, scobi... şi în scurtă vreme, bărbia, gâtul, 
umerii, trupul și mâinile păpușii erau gata. 


Dar de-abia sfârși Carlo să cioplească ultimul degeţel, că 
Buratino începu să-l lovească cu pumnișorii peste chelie, să-l 
ciupească şi să-l gâdile. 

— Ia ascultă! — îi spuse Carlo, aspru, — nici n-am terminat 
bine să te cioplesc și ai si început să mi te ţii de drăcii... Ce ai 
să-mi faci mai târziu, hai? 

Și se uită încruntat la Buratino. Iar Buratino, cu ochii lui 
rotunzi ca de șoricel, privea și el la tata Carlo. 

Din niște surcele, Carlo îi făcu apoi două picioare lungi cu 
tălpi mari. Și cu asta, mântuindu-și treaba, puse băieţelul jos, 
pe dușumea, ca să-l înveţe să umble. 

Buratino se clătină ce se clătină pe piciorușele-i subţiri, 
făcu un pas, încă unul și hop-hop, ajunse la ușă, sări peste 
prag și... o zbughi în stradă. 

Carlo, îngrijorat, fugi după el. 

— Ei, hoţomanule, întoarce-te! 


Ţi-ai găsit! Buratino fugea pe stradă întocmai ca un iepure, 
atât numai că tălpile-i de lemn făceau toc-poc, toc-poc, când 
loveau caldarâmul. 


— Puneţi mâna pe el! striga Carlo. 


Trecătorii râdeau, arătându-l cu degetul pe Buratino, care 
fugea de rupea pământul. La răscruce străjuia un poliţist 
uriaș, cu mustăţile răsucite și cu o pălărie în trei colţuri. 


Când văzu omuleţul de lemn alergând, polițistul își desfăcu 
larg picioarele, cuprinzând toată strada, de-a latul. Buratino 
vru să i se strecoare printre picioare, dar polițistul, dibaci, îl 
înhăţă de nas și îl ţinu astfel, până când sosi și tata Carlo. 


— Ei, așteaptă numai, că-ţi arăt eu ţie! spuse Carlo gâfâind, 
și vru să-l bage pe Buratino în buzunarul hainei. 

Se vede însă că Buratino n-avea nici un chef ca într-o zi atât 
de frumoasă să atârne cu picioarele afară din buzunarul hainei 
lui tata Carlo, în văzul tuturor oamenilor. Se răsuci ca o 
zvârlugă, căzu pe caldarâm și rămase întins acolo, ca mort... 

Of, of, — spuse polițistul, — nu prea-mi miroase a bine! 

Trecătorii începură să se adune și, uitându-se la Buratino, 
care zăcea pe caldarâm, clătinau din cap. 

— Sărăcuţul de el, spuneau unii. O fi lihnit de foame... 


Aș! L-a bătut Carlo până i-a scos sufletul! spuneau alţii. 
Flașnetarul ăsta bătrân se preface că-i om bun numai de ochii 
lumii, dar în fundul sufletului e hain, fără milă... 


Auzind vorbele astea, polițistul mustăcios îi înhăţă de guler 
pe nefericitul Carlo și-l târi la poliţie. 


Carlo mergea târșindu-și papucii și ofta cu obida: 
— Of, of, mi-am găsit beleaua cu băieţelul ăsta de lemn! 
Când strada se mai goli de lume, Buratino ridică nasul, își 


? 


roti privirea în jur, apoi sări în sus și fugi, ţopăind, spre casă. 


Greierul Vorbitor îi dă lui Buratino un sfat 
înțelept 


Ajungând în odăiţa de sub scară, Buratino se trânti pe 
dușumea, lângă piciorul mesei. 


— Așa-a! Si acum, ce să mai născocesc? 


Să nu uităm că Buratino era în prima zi a vieţii lui. 
Gândurile îi erau mici, mititele, și scurte, scurte de tot... într- 
un cuvânt, o nimica toată. 


Deodată se auzi: 

— Crri-cri-cri-cri! 

Buratino întoarse capul și-și roti ochii prin odăiţă. 
— Ei, care-i acolo? 

— Sunt eu, Crri-cri! 


Buratino zări atunci o făptură care aducea la trup cu un 
gândac negru, dar avea un căpșor ca de lăcustă. Stătea acolo pe 
perete, deasupra vetrei, şi scârţâia încetișor — crri-cri — 
privind vesel în jur cu ochii lui bulbucaţi, ca de sticlă, 
mișcându-și necontenit mustăcioara. 


— Ei, dar tu cine mai ești? 


— Eu sunt Greierul Vorbitor, răspunse ciudata făptură. 
Locuiesc în această odăiţă de mai bine de o sută de ani. 


— În odăiţa asta eu sunt stăpân! Șterge-o de-aici! 


— Bine, am să plec, cu toate că îmi pare rău că părăsesc 
odăiţa în care am locuit mai bine de o sută de ani, — răspunse 


Greierul Vorbitor, — dar înainte de a pleca, nu strică să-ţi dau 
un sfat. 


— Că mare nevoie am eu de sfaturile unui greier bătrân... 


— Ei, Buratino, Buratino, — începu să-l dăscălească 
greierașul, — lasă-te de drăcii, ascultă-l pe Carlo, nu mai fugi 
de acasă fără rost și de mâine chiar să începi a te duce la 
școală. Ascultă sfatul meu! Altminteri să știi că te pândesc 
primejdii mari și întâmplări înfricoșătoare. Nimeni n-o să mai 
dea pe viaţa ta nici doi bani! 

— De ceee...? întrebă Buratino. 
— Ai să vezi tu „de ceee“, răspunse Greierul Vorbitor. 


— Ei, gândac-fleac, bătrân de o sută de ani! strigă Buratino. 
Află că pe lumea asta nimic nu-mi place mai mult ca păţaniile 
primejdioase! Chiar mâine dis-de-dimineaţă o să fug de acasă, 
o să mă caţăr pe garduri, o să stric cuiburile păsărelelor, o să 
necăjesc băieţașii, o să trag pisicile și câinii de coada... Și câte 
altele n-o să mai născocesc! 


— Jale mi-e de tine, jale, Buratino! Multe lacrimi ai să mai 
verşi! 


— De ceee? întrebă din nou Buratino. 
— De-aia! Pentru că ai un cap de lemn, prost. 


Atunci Buratino sări pe scaun, de pe scaun pe masă, apucă 
un ciocan și-l zvârli în capul Greierului Vorbitor. 


Bătrânul și înțeleptul greieraș suspină din adânc și, 
mișcându-și mustăcioara, se vâri sub vatră, părăsind odăiţa 
pentru totdeauna. 


Buratino mai - mai să se piardă din 
pricina nechibzuinţei sale. Tata Carlo îi 
face îmbrăcăminte din hârtie colorată și îi 
cumpără un abecedar 


După întâmplarea cu Greierul Vorbitor, în odăiţa de sub 
scară se făcu un gol mare, mare de tot. Ziua părea acum lungă, 
nesfârșit de lungă. Și goală, goală de tot era și burtica lui 
Buratino. 


El închise ochii pentru o clipă, și, deodată, i se năzări că în 
faţa lui, pe o farfurie, se află o găină rumenită. 


Deschise repede ochii — găina de pe farfurie se făcu 
nevăzută! 


Închise din nou ochii, și acum i se năzări că în faţa lui se 
află o farfurie cu budincă de gris, amestecată cu dulceaţă de 
zmeură. 


Deschise ochii — farfuria cu budinca de gris și dulceaţă de 
zmeură pieri ca și cum n-ar fi fost. 


Atunci Buratino înţelese că-i era tare foame. 


Se repezi la vatră și-și vâri nasul în ceaunul ce fierbea pe 
foc. Dar nasul lui Buratino, lung cum era, găuri ceaunul, 
pentru că, după cum v-am mai spus, și vatra și focul și fumul 
și ceaunul, toate erau zugrăvite de sărmanul Carlo pe o bucată 
de pânză veche. 


Buratino își trase la iuţeală nasul înapoi și se uită prin 
gaură. Pe perete, în dosul pânzei, se zărea ceva care semăna cu 


o ușiţă, dar era atât de acoperită cu fire de păianjen, încât mai 
că nu se putea desluși nimic. 


Buratino începu să scotocească prin toate colţurile — doar, 
doar o găsi vreo cojiţă de pâine sau vreun oscior de găină, fie el 
Și ros de pisică. 

Dar din păcate, sărmanul Carlo n-avusese ce pregăti pentru 
cină. 

Deodată, în coșul cu talaș zări un ou de găină. îl apucă, îl 


așeză pe pervazul ferestrei şi cu nasul — cioc-cioc - sparse 
coaja. 


Dinăuntrul oului piui un glăscior: 
— Îţi mulţumesc, omuleţule de lemn! 


Prin coaja spartă, sări afară un puișor auriu, cu un smoc de 
puf în loc de coada si cu ochișorii veseli. 


— Rămâi cu bine! Mama mea, găina, mă așteaptă de mult 
în curte. 


Puișorul sări peste prichiciul ferestrei și... ia-l de unde nu-i. 

— Of, of, — strigă Buratino, — mor de foame! 


Încet, încet soarele asfinţi, iar în odăiță prinse să se 
întunece. 


Buratino, strâns ghem lângă focul zugrăvit, sughiţa 
încetișor de foame. 


Deodată, în ungherul de lângă scară, răsări de sub dușumea 
un cap mare. Apoi se ivi un animal cenușiu cu niște lăbuţe 
scurte, adulmecând de zor în jurul lui. 


Se îndreptă fără grabă spre coșul cu talaș si sări înăuntru 
supărat, mirosind și scormonind talașul care foșnea. Căuta 
pesemne oul pe care-l spărsese Buratino. 


leși apoi din coş şi se apropie de Buratino. Îl mirosi, 
mișcându-și fără încetare botul negru, împodobit de o parte și 
de alta eu câte patru firișoare lungi de păr. Cum însă Buratino 
nu mirosea a mâncare, se strecura pe lingă el târându-și coada 
lungă si subţire. 


Fi, dar te puteai stăpâni să nu-l apuci de coadă? Și Buratino 
îl apucă de coada. 


Vietatea aceasta era Sușara, șobolanul cel bătrân și rău. 


De spaimă, șobolanul o zbughi ca o nălucă sub scară, 
târându-l după el și pe Buratino. Dar dezmeticindu-se și 
văzând că avea de-a face cu un băieţel de lemn, se răsuci în loc 
și cu o furie sălbatică se aruncă asupra lui, pregătindu-se să-i 
roadă beregata. 


Buratino se sperie de-a binelea de astă dată; lăsă din mână 
coada rece a șobolanului și-și făcu vânt tocmai sus, pe scaun. 
Șobolanul — după el. 


Buratino sări atunci de pe scaun pe pervaz. Șobolanul — 
după el. 


Străbătând odăiţa dintr-un salt, sări de pe pervaz pe masă. 


Șobolanul — după el. Și aici, pe masă, îl înhăţă pe Buratino 
de gât, îl trânti pe spate și, ţinându-l strâns între dinţi, sări 
înapoi pe dușumea, tragându-l spre gaura lui de sub scară. 


Tată Carlo! atât apucă să strige Buratino. 
- Iată-mă-s! răspunse un glas puternic. 


Uşa se dădu de perete şi tata Carlo intră în odăiţă. Își 
smulse repede din picior unul din galenţii lui de lemn și-l 
zvârli în şobolan. 


Sușara dădu drumul băieţelului de lemn, scrâșni din dinţi 
Și pieri ca o nălucă. 

— lată unde te-a dus neascultarea! mormăi tata Carlo, 
ridicându-l pe Buratino de pe jos. îl cercetă cu de-amănuntul, 
să vadă dacă era teafăr, și îl așeză pe genunchi. Scoase apoi o 
cepşoară din buzunar, o curăţă și i-o întinse: 


— Ia de mănâncă. 


Flămând cum era, Buratino înfipse dinţii în cepșoară și o 
dădu gata cât ai clipi, ronţăind și plescăind de plăcere. Apoi 
începu să se alinte, frecându-și căpșorul de obrazul păros al lui 
tata Carlo. 


— O să fiu cuminte, nespus de cuminte, tată Carlo... 
Greierul Vorbitor mi-a spus să-ncep școala. 


— Bine s-a gândit, mititelule. 

— Dar vezi, tată Carlo, eu sunt gol-goluţ, numai lemn — și 
au să râdă de mine băieţii la școală! 

— Îhî! făcu Carlo îngândurat, scărpinându-și bărbia 
păroasă. Ai dreptate, mititelule. 

Aprinse lampa, luă foarfecele, cleiul, câteva petice de hârtie 
colorată, și-i croi cu îndemânare o hăinuță cafenie și 
pantalonași de un verde aprins. Dintr-un carâmb vechi îi făcu 
pantofi, iar dintr-un ciorap, o căciuliţă — o tichie cu ciucure. 


Apoi îl îmbrăcă pe Buratino cu toate astea 
— Să le porţi sănătos! 


— Tată Carlo, — spuse Buratino, dar cum să mă duc la 
școală fără abecedar? 


— Mm-da, ai dreptate, mititelule... 


Tata Carlo se scărpina după ceafă. Aruncându-și pe umeri 
haina lui veche, ieși din odăiţă. 


Se întoarse repede... însă fără haină. în mâini ţinea o carte 
cu litere mari și poze atrăgătoare. 


— Iată, acum ai și abecedar. Învață sănătos! 
— Tată Carlo, dar unde ţi-e haina? 


— Haina? Am vândut-o... Dă-o-ncolo! Nu era cine știe ce de 
capul ei! Lasă! Tu să fii sănătos! 

Buratino își vâri nasul în mâinile bune ale bătrânului 
Carlo: 

— O să învăţ, o să cresc, și o să-ţi cumpăr nu una, ci o mie 
de haine noi... 

Și-n seara asta, cea dintâi din viaţa lui, Buratino ar fi vrut 
din toată inima să nu mai facă năzbâtii, după cum îl sfătuise și 
Greierul Vorbitor. 


Buratino vinde abecedarul și cumpără un 


bilet pentru teatrul de păpuși 


Dis-de-dimineaţă, Buratino puse abecedarul într-o trăistuţă 
și fugi, ţopăind, la școală. 


Pe drum nu aruncă măcar o privire nici la dulciurile 
înșirate pe tarabe, nici la plăcintuţele umplute cu mac și 
miere, nici la turtele dulci, nici la cocoșeii din zahăr-candel, 
cocoţaţi pe betișoarele lor. Nici chiar la băieţii ce înălțau 
zmeul de hârtie nu voia să se uite!... 


Ca un făcut, tocmai atunci își găsise să treacă strada 
motanul vărgat, Bazilio, pe care l-ar fi înșfăcat cu plăcere de 
coadă! Dar Buratino își văzu cuminte de drum. 


Cu cât se apropia de școală, cu atât se auzea mai deslușit un 
zvon de cântec vesel venind dinspre ţărmul Mării Mediterane. 


— Ti-ti-ti! tiuia flautul. 

— La-la-la! cânta vioara. 

— Dzin-dzin! zbârnâiau, lovindu-se, talgerele de alamă. 
— Bum! bătea toba. 


Drumul spre școală cotea spre dreapta, muzica însă venea 
din stânga. Buratino începu să se poticnească. Picioarele îl 
duceau fără voia lui spre mare, de unde se auzea: 


— Ti-ti-tiii! 
— Dzin-la-la-dzin-la-la! 
— Bum! 


„...Doar nu s-o urni școala din loc! își zise Buratino cu glas 
tare. Să mă uit numai o dată, să ascult un pic și pe urmă alerg 
drept la școală”. 


Și o zbughi spre mare cât îl ţineau picioarele. Acolo văzu o 
baracă de pânză, împodobită cu steaguri de toate culorile, care 
fâlfâiau în adierea vântului ce bătea din larg. 


Sus, pe baracă, jucau și cântau patru muzicanți. 
Jos, o mătușică grasă și zâmbitoare vindea bilete. 


Lângă intrare se îngrămădise puzderie de lume: băieţași, 
fetiţe, soldaţi, vânzători de limonada, dădace cu copilași, 
pompieri, poștași, și citeau cu toţii un afiș mare: 


TEATRU DE PĂPUȘI 
NUMAI O SINGURĂ REPREZENTAȚIE 


GRĂBIŢI-VĂ! 
GRĂBIŢI-VĂ! 





GRĂBIŢI-VĂ! 





Buratino trase de mânecă un băieţel: 
— Spuneţi-mi, vă rog, cât costă biletul? 
Băiatul abia răspunse, printre dinţi: 

— Patru bănuţi, omuleţule de lemn. 


— Nu știu dacă mă înţelegeţi... mi-am uitat punga acasă... 
N-aţi putea să-mi împrumutaţi dumneavoastră patru bănuţi? 


Băiatul fluieră dispreţuitor: 

— Ţi-ai şi găsit pe cine să prostești!... 

— Taaaaaare mult aș vrea să văd și eu teatrul de păpuși, 
îngână Buratino printre lacrimi. Daţi-mi patru bănuţi și vă 
dau în schimb hainuţa asta minunată... 

— Patru bănuţi o hăinuţă de hârtie? Mai bine vezi de altul! 
Caută-ţi alt prost! 

— Atunci poate aţi vrea în schimb tichia mea atât de 
drăguță... 

— Tichia ta nu-i bună nici să prinzi mormoloci cu ea... Ţi- 
am mai spus: Vezi de altul! 

Buratino își simţi până și nasul ca de gheaţă, într-atât de 
mult își dorea să intre la teatru. 

Atunci... iată, cumpăraţi-mi cu patru bănuţi abecedarul 
meu cel nou... 

— Are poze? 

“ Daaa! Sumedenie de poze minunate și dedesubt litere de- 
o șchioapă... 

Bine, dă-mi-l! spuse băiatul. Luă abecedarul și fără tragere 
de inimă îi numără în palmă patru bănuţi. 

Buratino ajunse dintr-o săritură lângă mătușica grasă și 
zâmbitoare și spuse cu glas subţirel: 

Daţi-mi, vă rog, un bilet în rândui întâi, pentru singura 
reprezentaţie a teatrului de păpuși. 


În timpul reprezentaţiei, păpușile îl 
recunosc pe Buratino 


Buratino se așeză în rândul întâi și privi fermecat cortina 
care acoperea scena. 


Pe cortină erau zugrăviți omuleţi care jucau, fetiţe cu măști 
negre pe obraz, oameni bărboși, înspăimântători, cu tichii 
împodobite cu stele si sori care aduceau la înfățișare cu o 
plăcintă, având nas și ochi... și câte alte poze atrăgătoare. 


Un clopot sună de trei ori și cortina se ridică. 


De o parte și de alta a scenei micuţe străjuiau copaci de 
carton. Deasupra lor atârna un felinar ca o lună, 
răsfrângându-și lumina într-un ciob de oglindă, pe care 
pluteau două lebede de vată cu ciocurile aurite. 


De după copacul de carton, apăru un omuleţ de-o șchioapă, 
într-o bluză albă, cu mâneci lungi. Faţa îi era toata presărată 
cu o pudră albă, ca praful de dinţi. 


După ce făcu o plecăciune în faţa prea cinstitului public, 
spuse trist: 


— Bună ziua! Mă numesc Pierrot... Vom juca în faţa voastră 
comedia numită: „Fetiţa cu părul albastru sau treizeci și trei 
de lovituri în ceafă”. Mă vor bate cu băţul, voi fi pălmuit, iar 
din când în când voi primi si câte una după ceafă. Este o 
comedie plină de haz; veţi vedea numaidecât... 


De după celălalt copac de carton apăru alt omuleţ, îmbrăcat 
într-o hăinuţă numai pătrăţele, ca o tablă de șah. 


Făcu şi el o plecăciune în faţa prea cinstitului public. 


— Bună ziua! Eu sunt Arlechin! 


Vorbind astfel se întoarse către Pierrot și, cât ai clipi din 
ochi, îi și lipi două palme atât de răsunătoare, încât i se 
scutură, bietului de el, toată pudra de pe faţă. 


— De ce scâncești, prostule? 

— Sunt trist pentru că vreau să mă însor, răspunse Pierrot. 
— Si de ce nu te însori? 

— Pentru că logodnica mea a fugit. 

— Ha-ha-ha! se tăvăli de râs Arlechin. Aţi văzut? Nătărăul! 
Apucă băţul și-l lovi pe Pierrot. 

— Cam o cheamă pe logodnica ta? 

— Dar n-ai să mă baţi dacă-ţi spun? 

— Ba bine că nu; abia aştept! 


— Dacă-i așa, uite, îţi spun: o cheamă Malvina sau Fetiţa cu 
părul albastru. 


— Ha-ha-ha! râse din nou Arlechin și pe loc îi dădu lui 
Pierrot trei palme după ceafă. Judecaţi și dumneavoastră, 
onorat public... Cine-a văzut în lumea asta fetiţe cu părul 
albastru? 


Dar deodată, întorcându-se spre spectatori, zări pe scaunul 
din faţă un băieţel de lemn, cu gura căscată până la urechi. ȘI-l 
recunoscu după nasul cel lung și tichia cu ciucure. 


— Ia uitaţi-vă! E chiar Buratino! strigă Arlechin, arătându-l 
cu degetul. 


— Buratino în carne și oase! urlă Pierrot, fâlfâindu-și 
mânecile lungi. 


De după copacii de carton ieșiră la iveală o mulţime de 
păpuși, fetiţe cu măști negre, bărboși înspăimântători cu tichii 
pe cap, câini lăţoși, cu nasturi în loc de ochi, și tot felul de 
cocoșaţi cu nasuri cât castravetele. 


Se apropiară cu toţii de luminările înșirate de-a lungul 
rampei și, privind păpușa de lemn, strigară în cor: 


— Buratino! Da, da! E chiar Buratino! Hai, vino la noi, vino 
la noi, Buratino, poznașule! 


Buratino sări atunci de pe scaun drept pe cușca suflerului 
și, de aici hop! pe scenă. 


Păpușile năvăliră din toate părţile, îl apucară, îl sărutară, îl 
îmbrăţișară, îl ciupiră... Apoi începură să cânte în cor „Polca 
Păsăricii”. 

Păsărica joacă polca 
Pe poiană-n zori. Un pas, 


Ciocu-n stingă, coada-n dreapta. 
Joacă polca Carabas. 


Doi gândaci bat strașnic toba, 
Broasca suflă-n contrabas. 
Ciocu-n stingă, coada-n dreapta, 
Asta-i polca Barabas. 


Joacă polca păsărica, 
Şi e veselă mereu... 
Ciocu-n stingă, coada-n dreapta, 
Așa polcă zic și eu! 


Spectatorii se arătau adânc mișcaţi. O doică prinse să 
lăcrimeze, iar un pompier izbucni chiar în hohote de plâns. 

Numai băieţii din ultimele bănci nu prea se sinchiseau de 
toate astea și băteau, necăjiţi, din picioare. 

— Destul! Nu vă mai pupaţi atâta, că doar nu sunteţi copii 
mici! Daţi-i drumu-nainte! 

Când hărmălaia era în toi, răsări din spatele scenei un om 
atât de cumplit la vedere, încât numai privindu-l îngheţai de 
frică. 

Avea o barbă stufoasă, încâlcită și atât de lungă, că se târa 
pe jos, niște ochi bulbucaţi, care se roteau în orbite și o gură 


grozav de mare, și scrâșnea din dinţi, de parcă n-ar fi fost om, 
ci crocodil adevărat. In mână ţinea un bici cu șapte cozi. 


Era senior Carabas-Barabas, stăpânui teatrului, doctor în 
științe de păpuși. 

— Ho, ho, ho, hu, hu, hu! urlă el la Buratino. Asa! Va să zică 
tu tulburi reprezentaţia comediei mele fără pereche? 


Și înhăţându-l pe Buratino de cămașă, îl duse în garderoba 
teatrului şi-l atârnă într-un cui. Întorcându-se apoi la păpuși, 
le ameninţă cu biciul lui cu șapte cozi, silindu-le să continue 
reprezentaţia. 


De voie, de nevoie, păpușile jucară mai departe până la 
sfârșit. Apoi cortina cobori, iar spectatorii plecară care 
încotro. 


Doctorul în științe de păpuși, senior Carabas-Barabas, se 
duse în bucătărie să înfulece ceva. Vârându-și capătul bărbii în 
buzunar, ca să nu-l stingherească la mâncare, se așeză în faţa 
vetrei, unde se rumenea în frigare un iepuraș întreg și doi pui 
pe deasupra. Își muie două degete în gură și încercă friptura: i 
se păru că nu-i încă gata. 


Cum pe vatră nu erau decât câteva surcele, bătu de trei ori 
din palme. 
Cât ai clipi, răsăriră în faţa lui Arlechin și Pierrot. 


— Ia aduceţi-mi-l aici pe neisprăvitul acela de Buratino, 
spuse seniorul Carabas-Barabas. E făcut din lemn, din lemn 
uscat! Am să-l pun pe foc să-mi rumenesc mai repede friptura. 





Arlechin și Pierrot căzură în genunchi, cerându-i îndurare 
pentru nenorocitul de Buratino. 


— Vă mănâncă pielea? Unde mi-e biciul? răcni Carabas- 
Barabas. Plângând, păpușile se duseră atunci în garderobă, îl 
dădură pe Buratino jos din cui și-l aduseră în bucătărie. 


În loc să-l ardă pe Buratino, senior 
Carabas-Barabas îi dă cinci galbeni și-l 
lasă să plece acasă 


Când păpușile îl aduseră pe Buratino și-l lăsară jos, lângă 
grătarul vetrei, senior Carabas-Barabas tocmai scormonea 
cărbunii cu vătraiul, suflând pe nas de te băga în sperieţi. 


Deodată, ochii i se roşiră, nasul i se zbârci și curând faţa 
toată i se umplu de creţuri. Se vede treaba că-i intrase praf de 
cărbune pe nări. 


— Hap, hap, hap... — izbucni Carabas-Barabas, dând ochii 
peste cap, — hap-ciu!... 

Si strănută atât de tare, încât cenușa se ridică vârtej în 
vatră 

Când doctorul în științe de păpuși începea să strănute, apoi 
greu se mai oprea: strănuta de cincizeci de ori, ba chiar și de o 
sută de ori în șir. 


Iar când sfârșea cu strănuturile lui năstrușnice, râmânea 
sleit de puteri și se făcea dintr-o dată mai bun. 


Pierrot îi șopti pe furiș lui Buratino: 
— Încearcă să-i vorbeşti cât timp strănută. 


— Hapciu... hapciu... Carabas-Barabas trăgea, nu glumă, 
aerul, pe gura lui larg căscată și apoi strănuta cu zgomot, 
clătinând din căpătână și tropăind din picioare. 

Bucătăria se zgâltâia din temelii. Geamurile zornăiau, iar 
tigăile și cratiţele zăngăneau, clătinându-se în cuie. 


În răstimpuri, când strănuturile se mai domoleau, Buratino 
începea să se tânguiască cu glăscior subţirel și plângăreţ: 


— Sărăcuţ de mine, nenorocitul de mine, nimănui nu-i este 
milă de viaţa mea... 


— Dă-mi pace și lasă văicărelile, strigă Carabas-Barabas. Ce 
mă tot încurci!... Hapciul!... 


— Noroc și sănătate, senior, îngăimă Buratino. 
— Mulţumesc. Părinţii tăi trăiesc?... Hapciu!! 


— Eu n-am avut niciodată mamă, senior, niciodată. Vai, 
nenorocitul de mine! Și Buratino ţipă atât de ascuţit, încât 
Carabas-Baraba simţi în urechi înţepături de parcă l-ar fi 
împuns careva cu niște ace. 


El bătu din picior: 

— Nu înţelegi să-mi dai pace!... hapciu!... Taică-tău 
trăiește? 

— Sărmanul meu tată trăiește încă, senior. 

— Îmi închipui cum se va simţi taică-tău când o să afle că 
am fript cu tine un iepuraș și doi pui. Hapciu!... 

— Fără mine, sărmanul meu tată se va prăpădi curând de 
foame și de frig. Eu îi sunt singurul sprijin la bătrâneţe. Fie-vă 
milă, senior, daţi-mi drumul! 

— Mii de dracii urlă Carabas-Barabas. Cum o să-mi fie milă! 
Trebuie să frig iepurașul și puii! Treci pe vatră! 

— Senior, mi-e peste putinţă!... 

— De ce? întrebă Carabas-Barabas, doar așa, ca să-l audă 
vorbind pe Buratino și văicărelile lui să nu-i mai spargă 
urechile. 


— Am mai încercat eu odată, senior, să-mi bag nasul în 
vatră, dar n-am făcut decât s-o găuresc și atâta. 


— Ce prostie! se miră Carabas-Barabas. Cum o să găurești 
vatra cu nasul?! 


— Da, senior! Vatra și ceaunul de pe foc nu erau adevărate, 
ci doar zugrăvite pe o pânză veche. 


— Hapciu... strănută Carabas-Barabas, zgomotos și cu atâta 
putere, încât Pierrot zbură la stânga, Arlechin la dreapta, iar 
Buratino se învârti pe loc ca un titirez. 


— Și, mă rog, unde ai văzut tu drăcia asta: vatră, foc şi 
ceaun zugrăvite toate pe o bucată de pânză? 


— In odăiţa tatălui meu, Carlo. 


— Ahaa! Carlo e tatăl tău! Carabas-Barabas sări de pe scaun, 
dădu din mâini și barba i se resfiră în toate părţile. Așa! Va să 
zică în odăiţa bătrânului Carlo se găsește ușiţa aceea... 


Dar Carabas-Barabas, temându-se pesemne că o să-și 
dezvăluie taina, socoti mai nimerit să-și închidă gura cu 
amândoi pumnii. Și rămase așa o bucată de vreme, uitându-se 
cu ochii holbaţi la focul ce se stingea. 


— Bine îi spuse el în cele din urmă. M-oi mulţumi cu 
iepurașul și puii pe jumătate fripţi. Ţie, Buratino, își dăruiesc 
viata. Ba mai mult... 


Își strecură mâna pe sub barbă în buzunarul de la vestă, 
scoase cinci bănuţi de aur și îi întinse lui Buratino: 


— Ba mai mult, repetă el. Ia banii aceștia și du-i lui Carlo. 
Spune-i că-l salut și mai spune-i că-l rog să se-ngrijească să nu 
dea ortul popii de foame sau de frig și mai cu seamă să nu 
plece în ruptul capului din odăiţa lui, în care se află vatra 
zugrăvită pe o bucată de pânză veche. Acum du-te de te 
odihnește și mâine, cum o crăpa de ziuă. fugi acasa. 


Buratino puse cei cinci bănuţi de aur în buzunar și 
răspunse, inclinându-se cuviincios: 


— Vă mulţumesc, senior. Vă rog să credeţi că banii pe care 
mi i-aţi dat se află în mâini bune. 


Arlechin și Pierrot îl duseră pe Buratino în dormitorul 
păpușilor. Acolo păpușile începură din nou să-l îmbrăţișeze, 
să-l sărute, să-l ghiontească și iar să-l îmbrăţișeze care mai de 
care, pe Buratino, scăpat într-un fel atât de uimitor de la 
înspăimântătoarea moarte care-l aștepta. 


Și Buratino le șopti păpușilor: 
— Să știți că e o taină la mijloc... 


În drum spre casă, Buratino întâlnește doi 
cerșetori: motanul Bazilio și vulpea Alisa 


Dis-de-dimineaţă, Buratino își numără din nou banii. Avea 
tocmai atâţia bani de aur câte degete la o mână — adică cinci... 

Cu galbenii strânși în pumn, o luă la goană spre casă, 
tropăind și cântând: 


— Am să cumpăr pentru tata Carlo o haină nouă, și am să 
mai cumpăr o mulţime de plăcintuţe cu mac și cocoșei de 
zahăr-candel pe beţișoare. 





e lie tul VE 
Făcuse o bucată bună de drum; baraca teatrului de păpuși 
și steagurile fâlfâitoare pieriseră în zare, când deodată dădu cu 


ochii de doi cerșetori care abia se târau, amărâţi, pe drumul 





plin de colb: aceștia erau vulpea Alisa, care mergea șontâc- 
șontâc, în trei labe, și motanul Bazilio, cică orb de-a binelea. 


Motanul acesta, Bazilio, n-avea nici o legătură cu cel pe care 
îl întâlnise Buratino pe stradă, cu o zi mai-nainte, deși era la 
fel de vărgat și purta același nume. Buratino dădu să treacă pe 
lingă ei, dar vulpea Alisa îi vorbi smerită: 


— Bună ziua, bunul meu Buratino. încotro așa grăbit? 

— Acasă, la tata Carlo. 

Vulpea suspină şi zise mai smerită încă: 

— Nu știu dacă o să-l mai afli în viaţă pe bietul Carlo. 
Teamă mi-e că s-a prăpădit din pricina foamei și a frigului... 

— Dar p-astea le vezi? făcu Buratino, desfăcându-și pumnul 
și arătându-i cei cinci bănuţi de aur. 


Dând cu ochii de bani, vulpea întinse, aproape fără voie, 
laba, iar motanul căscă ochii, orbi până mai adineaori, care 
licăriră deodată ca două felinare verzi. 


Buratino însă nu băgă de seamă nimic. 


— Bunule, frumosule Buratino, ce ai de gând să faci cu 
atâţia bani? 


— Vreau să-i cumpăr lui tata Carlo o haină nouă... și mie 
să-mi cumpăr un abecedar... 


— Abecedar? Of, of, se căină vulpea Alisa dând din cap. 
Prea multă învăţătură strică, dragul meu Buratino! De pildă 
eu: am învăţat, am tot învăţat și acum ia uită-te la mine: am 
ajuns să merg în trei labe. 


— Abecedar? mormăi motanul Bazilio, pufăind supărat 
printre mustăţi. Din pricina învăţăturii ăsteia afurisite mi-am 
prăpădit vederea. 

O cioară bătrână se cocoţase pe o creangă uscată, în copacul 


de la marginea drumului. După ce ascultă ce ascultă, începu să 
croncănească: 


— Minciuni, minciuni! 


Motanul Bazilio sări ca ars sus, în copac, dobori cu laba 
cioara de pe creangă și-i smulse jumătate din coadă, încât 
pasărea abia mai putu să-și ia zborul. Apoi motanul se prefăcu 
din nou că e orb de-a binelea. 


— De ce ai făcut una ca asta, motane Bazilio? întrebă mirat 
Buratino. 


— Văd ca prin sită, — răspunse motanul, — și mi s-a părut 
că în copac s-a căţărat un căţeluș. 


Acum mergeau tustrei pe drumul prăfuit. Vulpea spuse: 


— Deşteptule şi prea înţeleptule Buratino, ia spune, n-ai 
vrea sa ai de zece ori mai mulţi bani decât acuma? 


— Firește c-aş vrea! Dar cum? 

— Nimic mai uşor. Vino cu noi. 

— Unde? 

— In Ţara Proştilor. 

Buratino se gândi puţin: 

— Nu! Eu cred că aș face mai bine să mă duc acasă. 


— Poftim, du-te! Doar nu te tragem cu de-a sila după noi, 
spuse vulpea. Dar o să-ţi pară rău! 


— O să-ţi pară rău! mormăi și motanul. 
— Să nu dai pe urmă vina pe noi! spuse vulpea. 
— Să nu dai vina pe noi! mormăi și motanul. 


— Și când te gândeşti că cei cinci galbeni ai tăi s-ar putea 
preface într-o grămadă de bani... 


Buratino se opri cu gura căscată... 
— Astea-s minciuni, zise el. 
Vulpea se propti în coadă și se linse pe bot: 


— Minciuni! Stai că te fac eu să înţelegi numaidecât. În 
Țara Proştilor este un câmp vrăjit, numit Câmpul Minunilor... 
Sapi în câmpul ăla o gropiţă, spui de trei ori “ix, mix, drix“, 
pui în gropiţă banii de aur, îi acoperi cu pământ, presari 
deasupra sare, stropești bine cu apă și te culci. Până dimineaţa 
din groapa asta o să crească un copăcel și pe rămurele, în loc 
de frunze, o să atârne bani de aur. Ai înţeles? 


Buratino sări în sus la auzul acestor cuvinte. 
— Minciuni, zise el. Minciuni! 


— Hai, Bazilio, strâmbă vulpea din nas, prefăcându-se 
jignită Nu vezi că n-avem cu cine sta de vorbă? Să fie sănătos 
cu banii lui! 


— Ba nu, — strigă Buratino, — vă cred, vă cred! Abia aștept 
să ajungem în Ţara Proștilor! 


Ospataria „La trei peștișori“ 


Buratino, vulpea Alisa și motanul Bazilio coborâră dealul și 
după ce merseră cale îndelungată peste câmpuri, printre vii, 
printr-o pădurice de pini, ieșiră la ţărmul mării și apoi se 
îndepărtară din nou de țărm, prin aceeași pădurice și prin 
aceleași vii... 


Orăşelul de pe culme și soarele care se-nălțase deasupra lui 
se vedeau când la dreapta, când la stânga... 


Vulpea Alisa spuse suspinând: 


— Ehe, n-ajungi în Ţara Proștilor cu una cu două: până s- 
ajungi, îţi tocești labele. 
Către seară, călătorii văzură la o margine de drum o casă 


veche, cu un acoperiș puţin aplecat și cu o firmă deasupra 
intrării: 


OSPĂTĂRIA 


„LA TREI PEȘTIȘORI" 





Stăpânul le ieși în întâmpinare. Își smulse tichia de pe 
capul chel și, înclinându-se adânc, îi pofti să intre. 


— Nu ne-ar strica să luăm o gustărică, măcar o cojită de 
pâine uscată, spuse vulpea. 


— Măcar o cojiţă de pâine uscată, spuse și motanul. 


Intrară în ospătărie şi se așezară lângă vatră, unde pe 
frigări și în tigăi se prăjeau tot felul de bunătăţi. 


Vulpea nu mai contenea să se lingă pe bot. Motanul Bazilio 
puse labele pe masă, își culcă botul mustăcios pe ele, și nu-și 
mai luă ochii de la mâncare. 


— Ei, jupâne, — spuse Buratino, dându-și ifose, — ia adu-ne 
trei coji de pâine. 

Jupânul mai să pice jos de uimire, când auzi ce-i cer de 
mâncare asemenea oaspeţi de seamă. 


— Veselul și deșteptul Buratino glumește cu dumneata, 
jupâne, chicoti vulpea. 


— Glumește, jupâne! mormăi și motanul. 


- Dă-ne trei cojiţe de pâine și pe deasupra mai dă-ne și 
mielul ăla frumos rumenit de colo, — spuse vulpea, — și... 
bobocul ăla de gâscă și pe urmă o pereche de porumbei la 
frigare și... cred că n-ar strica să pui și niște ficăţei la tigaie... 


— Mie să-mi aduci vreo șase bucăţi de caracudă, dar știi... 
ceva mai grase, vorbi și motanul. Iar înainte de masă dă-mi 
niște pește crud, mai mărunţel. 


Într-un cuvânt, cerură tot ce se vedea acolo pe vatră; 
pentru Buratino nu rămase decât o cojiţă de pâine. 


Vulpea Alisa și motanul Bazilio se îndopară cu de toate, 
înghițind mâncarea cu oase cu tot. Burţile aproape să le 
plesnească de pline ce erau, iar boturile le străluceau de atâta 
grăsime. 


— N-ar fi rău să ne odihnim un ceas-două, spuse vulpea. Iar 
când o bate miezul nopţii, s-o pornim la drum cu puteri noi. 
Nu uita să ne trezești, jupâne! 











Vulpea și motanul se întinseră pe două paturi moi, și 
numaidecât începură să sforăie și să șuiere prin somn. 
Buratino se oploși și el într-un colţ, pe culcușul câinelui. 


In vis i se arăta un copăcel cu frunze rotunde de aur... dar 
cum întindea mâna... 


— Ei, senior Buratino, e timpul să te scoli! A bătut miezul 
nopţii... 


În ușă ciocănea cineva. Buratino sări din culcuș și se frecă 
la ochi. Nu se vedea nici motanul, nici vulpea; paturile erau 
goale. 

Jupânul îl lămuri: 


— Prea cinstiţii domniei-tale prieteni au binevoit să se 
scoale mai devreme, au gustat câte o plăcintă rece, ca să mai 
prindă ceva puteri, și au pornit la drum... 


— Nu-au lăsat nici o vorbă pentru mine? 


— Ba cum să nu! Au spus că domnia ta, senior Buratino, 
fără să pierzi nici o clipă, trebuie să pornești în fugă pe drumul 
ce duce spre pădure... 


Buratino se repezi spre ușă, dar jupânul cu mâinile proptite 
în şolduri se așeză în prag și-l privi cu ochii micșoraţi: 


— Dar masa de-aseară cine-o plăteşte? 
— Of, of! se văită Buratino. Cât face? 
— Cu totul și cu totul un galben. 


Buratino dădu să i se strecoare printre picioare și să fugă, 
dar jupânul puse mâna pe o frigare. Mustăţile-i stufoase, ba 
chiar și smocurile de păr de pe lângă urechi i se zburliră. 


— Plătește, nemernicule, sau te străpung ca pe un gândac! 


Buratino fu astfel nevoit să-i dea unul din cei cinci galbeni 
pe care-i avea, și părăsi tare necăjit afurisita ospătărie. 


Afară era o beznă groasă, neagră ca funinginea. De jur 
împrejur, totul dormea. Numai deasupra capului lui Buratino 


se rotea ușor, pasărea de noapte Striga pi 
Atingându-i nasul cu aripa ei moale, Striga îi striga mereu: 
— Să nu crezi, să nu crezi, să nu crezi! 
Buratino se opri înciudat: 
— Ce vrei de la mine? 
— Să nu te-ncrezi în spusele vulpii și ale motanului! 
— Ia mai slăbește-mă... 


Buratino fugi mai departe și auzi cum Striga îi striga din 
urmă: 


— Ai grijă că pe drumul ăsta mișună tâlharii! 


Buratino este atacat de tâlhari 


În zare apăru deodată o lumină verzuie: răsărea luna. 
Pădurea neagră abia se deslușea, hăt, departe... 


Buratino grăbi pasul. I se păru că cineva se furișează pe 
urmele lui. 


O rupse la fugă. Cel care se furișa după el, alerga acum în 
salturi, fără să facă zgomot. 


Buratino întoarse capul. 


Era într-adevăr urmărit de două fiinţe care purtau pe cap 
niște saci găuriţi în dreptul ochilor. 


Una, mai mică de statură, învârtea în mână un cuţit; 
cealaltă, ceva mai răsărită, ţinea un coșcogea pistol, cu gura 
tevei largă ca o pâlnie. 

— Vai, vai! ţipă Buratino și o zbughi iepurește spre pădurea 
cea neagră. 

— Stai! strigau tâlharii. Stai! 


Cu toate că era speriat de moarte, Buratino pricepu, totuși, 
cum stăteau lucrurile. Vâri la iuţeală în gură cei patru galbeni 
și se abătu din drum spre marginea codrului năpădită de rugi 
de mure... Dar aici cei doi tâlhari îl prinseră. 


— Punga sau viaţa! 


Buratino se făcu că nu pricepe ce anume voiau de la el și 
răsuflă adânc pe nas. Tâlharii îl înhăţaseră de ceafă și-l 
zgâlţâiau fără-ncetare; unul îl ameninţa cu pistolul, iar celălalt 
îi scotocea prin buzunare. 


— Unde-ai ascuns banii? urlă cel înalt. 


— Banii, nemernicule! șuieră cel mic. 
— Te rup în bucăţi! 
— Iti sucesc gâtul! 


De frică, Buratino tremura atât de tare, că banii de aur 
începură să-i zăngăne-n gură. 


— Ia te uită unde a ascuns banii! strigară tâlharii. În 
gură!... 


Unul îl apucă pe Buratino de cap, celălalt de picioare, și-l 
zvârliră în aer ca pe o minge. Dar Buratino încleștă dinţii și 
mai tare. 


Tâlharii îl ridicară cu picioarele în sus, și-l izbiră cu capul 
de pământ. Dar nici asta nu le folosi la nimic. 


Tâlharul cel mic de statură încercă să-i descleșteze dinţii cu 
latul cuţitului. Era gata-gata să-i deschidă gura. Buratino însă 
se smuci și, fără să scape banii din gură, îl mușcă de mână. Dar 
mâna nu era mână, ci o labă de pisică. Tâlharul ţipă ca din 
gură de șarpe. Intre timp, răsucindu-se și lunecând ca o 
șopârlă, Buratino izbuti să scape şi se repezi în stufăriș. Se 
afundă printre rugii de mure plini de ţepi, lăsând în urmă-i 
bucățele din pantalonași și din hăinuţă; răzbi de partea 
cealaltă și o luă la goană spre pădure. 


Când să intre-n pădure, tâlharii îl ajunseră din nou. 
Buratino sări sprinten în sus, se prinse de o creangă ce se 
legăna și de aci se căţără în copac. Tâlharii nu-l slăbeau de fel, 
numai că sacii de pe cap îi cam stinghereau. 


Ajungând în vârful copacului, Buratino își făcu vânt și sări 
pe copacul vecin. Tâlharii, după el. 


Dar vezi că amândoi lunecară și, buf!... Căzură la pământ. 


În timp ce tâlharii gemeau și-și frecau ceafa de durere, 
Buratino își dădu drumul din copac și o rupse la fugă de-i 
sfârâiau călcâiele. 


Sub lumina lunei, copacii aruncau pe pământ umbre lungi 
și toată pădurea părea vărgată. 


Cu tichia lui albă pe cap, Buratino aci dispărea în umbră, 
aci răsărea în bătaia lunii. 

Astfel ajunse la malul unui lac. Luna se răsfrângea 
strălucind în oglinda apei, întocmai ca la teatrul de păpuși. 


Buratino se avântă spre dreapta acolo locul era mlăștinos. 
O lua spre stânga — și aici dădu de mlaștina... In urma lui se 
auzeau trosnind crengile uscate. 


— Prinde-l! Ţine-l! 

Tâlharii se apropiau din ce în ce mai mult, săltând prin 
iarba udă, ca să-l descopere pe Buratino. 

— Iată-l! 


Nu-i mai rămânea decât să se arunce în apă. Deodată zări o 
lebădă albă, care dormea lângă mal, cu capul ascuns sub aripă. 


Buratino se aruncă în lac, înotă pe sub apă, apoi ieși la 
suprafaţă și apucă lebăda de labe. 


— Hee, hee, gâgâi lebăda, trezindu-se. Ce glumă proastă! 
Lasă-mi iabele-n pace! 


Lebăda își desfăcu aripile și, în timp ce tâlharii erau gata- 
gata să-l apuce pe Buratino de picioare, își luă falnic zborul 
peste lac. 


Când ajunse pe malul celălalt, Buratino dădu drumul 
lebedei și căzu jos; se ridică iute în picioare și începu să fugă 
peste moviliţele acoperite cu mușchi, prin stufăriș, drept către 
luna cea mare care plutea peste dealuri. 

Tâlharii îl spânzura pe Buratino de un 
copac 


Frânt de oboseală, Buratino abia își mai mișca picioarele, 
întocmai ca o muscă amorţită toamna pe pervazul ferestrei. 


Deodată, printre crengile unui alun, zări o poiană de toată 
frumuseţea, iar în mijlocul ei, în bătaia razelor de lună, o 
căscioară cu patru ferestre. Pe obloane erau zugrăvite soarele, 
luna și stelele. De jur împrejurul căsuţei creșteau flori mari, 
albastre... 


Potecile erau presărate cu nisip curat. Dintr-o fântână 
țișnitoare se înălța un fir subţire de apă, în care juca o minge 
mică, vărgată în felurite culori. 

Buratino se caţără de-a bușilea pe prag. Bătu în ușă. Din 
căsuţă nu-i răspunse nimeni. Bătu mai tare... pesemne că cei 
din casă dormeau duși. 


lată însă că din pădure se iviră din nou cei doi tâlhari. 
Trecuseră lacul înot; apa curgea şiroaie de pe ei. Văzându-l pe 
Buratino, tâlharul cel mic de statură miorlăi urâcios, pisicește, 
iar cel înalt schelălăi vulpește, cu furie. 


Buratino batea de zor în ușă cu pumnii și cu picioarele. 

— Ajutor! Săriţi, oameni buni!... 

Atunci apăru la geam o fetită drăguță, cu părul numai inele 
și cu un năsuc cârn și drăgălaș. Avea ochii lipiţi de somn. 

— Fetiţo, deschide-mi ușa! Nişte tâlhari aleargă să mă 
prindă! 


— Uf! Ce prostie! spuse fetiţa, căscând leneșă guriţa. Lasă- 
mă să dorm! Nici nu pot ţine ochii deschiși. 


Ridică mâinile, se întinse somnoroasă și dispăru de la 
geam. 


Deznădăjduit, Buratino se prăbuși cu nasul în nisip și se 
prefăcu mort. 


Tâlharii năvăliră asupra lui. 
— Aha!... acum nu ne mai scapi! 


Cum l-au chinuit pe sărmanul Buratino ca să-l silească să 
deschidă gura e greu de închipuit. Și daca în timpul fugii, 
tâlharii n-ar fi pierdut cuțitul și pistolul, povestea bietului 
Buratino s-ar fi curmat aici. 


În cele din urmă, tâlharii se hotărârâ să-l spânzure cu capul 
în jos. Îl legară cu o frânghie de picioare. Buratino rămase 
atârnat de o creangă de stejar... Tâlharii se așezară sub copac, 
întinzându-și cozile ude și așteptând să le cadă banii de aur din 
gura băieţelului. 


Aproape de revărsatul zorilor, se stârni un vânt rece, 
frunzele stejarului fremătau, iar Buratino se legăna ca o 
surcică, Tâlharilor li se urî să tot stea la pândă pe cozile lor 
ude... 


— Rămâi așa atârnat, prietene, până deseară! spuseră ei cu 


răutate și porniră să găsească vre-un han la o răscruce de 
drumuri. 

Fetita cu părul albastru îl întoarce pe 
Buratino la viaţă 


În sfârșit, printre crengile stejarului de care atârna 
Buratino se ivi lumina zorilor. 


Iarba din poiană se făcu mai verde și florile albastre se 
acoperiră cu stropi de rouă. 


Fetiţa cu părul albastru, numai inele, se arătă din nou la 
fereastră, îsi frecă mai întâi frumoșii ei ochi adormiti și apoi îi 
deschise mari. 


Fetiţa asta era cea mai frumoasă păpușă din teatrul de 
păpuși al lui Carabas-Barabas. Nemaiputând îndura purtarea 
grosolană a stăpânului, fugise din teatru și se aciuise în căsuţa 
singuratică din poiana albastră. 


Sălbăticiunile, păsările și chiar unele gâze o îndrăgiseră 
tare mult — poate tocmai pentru că era o fetiţă blândă și la 
locul ei. 


Vietăţile pădurii aveau grijă său aducă toate cele 
trebuincioase pentru trai. 


Cârtiţa îi aducea tot soiul de legume hrănitoare. 
Șoarecii — zahăr, brânză și bucățele de cârnat. 
Clinele ei credincios, Artemon, îi aducea franzele. 


Coțofana șterpelea din piaţă pentru fetiţă bomboane de 
ciocolată, înfășurate în poleială argintie. 


Broaștele îi aduceau limonadă în coji de nucă. 
Uliul — păsări vânate, gata prăjite. 


Bondarii — fel de fel de fructe. 
Fluturașii — polen de pe flori, în loc de pudră. 


Omizile aveau grijă să-i aducă pasta pentru curăţitul 
dinţilor și unsoare pentru ușile care scârţâiau. 


Rândunelele stârpeau viespile și tânţarii care roiau în jurul 
casei. 


În dimineaţa aceea, cum deschise ochii, fetiţa cu părul 
albastru îl zări pe Buratino, spânzurat cu capul în jos. 


Își luă obrăjorii în palme și strigă înspăimântată: 
— Vai, vai, vai! 


Sub fereastră, bălăbănindu-și urechile pleoștite, răsări, cât 
ai clipi, credinciosul ei câine, Artemon. Tocmai sfârșise să-și 
tundă părul de pe jumătatea dindărăt a corpului, lucru pe 
care-l făcea zilnic, de altfel. Părul buclat, rămas în partea din 
faţă, îi era pieptănat cu îngrijire, iar smocul din vârful cozii, 
împodobit cu o frumoasă fundă neagră. Pe laba dinainte purta 
un ceas de argint. 


p 


EN 
po 








SAANA 





a ba dă 


— Sunt gata! 
Artemon își întoarse nasul într-o parte și ridică buza de 
sus, dezvelindu-și colții albi. 


— Cheamă pe cineva, Artemon! spuse fetiţa. Trebuie să-l 
luăm de-acolo pe sărăcuţul de Buratino, să-l aducem în casă și 
să chemăm un doctor... 


— Sunt gata! 


De gata și de grăbit ce era, Artemon prinse să se învârtească 
zorit în loc, așa încât nisipul umed zbură cât colo de sub labele 
lui... 


Se repezi mai întâi spre un furnicar; lătrând puternic, trezi 
tot norodul de furnici și trimise patru sute dintre ele să roadă 
frânghia cu care era legat Buratino... 


Patru sute de furnici destoinice se înșirară una după alta, 
pe cărăruia îngustă, apoi se urcară pe trunchiul stejarului și 
roaseră frânghia. 


Cu labele din faţă, Artemon îl prinse pe Buratino și îl duse 
în casă... După ce-l culcă în pat, se avântă în goană către un 
tufiș din pădure, și se înapoie tot atât de repede cu vestita 
doftoroaie Buha, cu infirmiera Broască și felceriţa Călugăriţa, 
care semăna la înfățișare cu o așchie uscată. 


Buha își apropie urechea de pieptul lui Buratino. 


— Bolnavul e mai mult mort decât viu, șopti ea şi roti capul 
cu o sută opt zeci de grade în jurul gâtului. 


Cu laba ei umedă, Broasca îl cercetă mult timp pe Buratino. 
Gânditoare, privi cu ochii ei bulbucaţi în dreapta și-n stânga. 


Apoi plescăi din gura ei mare și zise: 
— Bolnavul e mai mult viu decât mort... 


Felceriţa Călugăriţa, cu mâinile ca două fire de iarbă uscată, 
începu să-l cerceteze și ea pe Buratino. 


— Una din două, — vorbi ca un foşnet felcerița Călugăriţa, 
— ori e viu ori a murit. Dacă este viu, va trăi sau nu va trăi. 
Dacă e mort, poate fi înviat sau nu poate fi înviat. 


— Curată tragere pe sfoară, spuse Buha și, desfăcându-și 
aripile moi, zbură în podul întunecos. 


De furie, Broaștei i se umflară toţi negii. 


— Șșșșarlatanie! orăcăi ea, și târându-se pe burtă, sări în 
beciul umed. 


Felceriţa Călugăriţa se prefăcu, pentru orice eventualitate, 
într-o așchie uscată și se lăsă să cadă afara, pe geam. 


Fetiţa își frânse drăgălașele ei mâini. 


— Ei, oameni buni, cum să-l doftoricesc? 
— Cu unt de ricin, orăcăi Broasca din beci. 
— Cu unt de ricin!... râse cu dispreţ Buha din pod. 


— Sau cu unt de ricin, sau fără unt de ricin, tot una e! fâsâi 
de după geam Călugăriţa. 

Atunci nenorocitul de Buratino, zdrenţuit și plin de 
vânătăi, gemu: 

— Nu vreau unt de ricin, mă simt cât se poate de bine. 

Fetiţa cu părul albastru se aplecă grijulie deasupra lui: 


— Buratino, te rog din suflet, închide ochii, strânge-te cu 
degetele de nas și înghite! 


— Nu vreau, nu vreau, nu vreau! 
— După ce-nghiţi, îţi dau o bucăţică de zahăr... 


Un şoricuţ alb, care ţinea o bucăţică de zahăr în gură, sări 
în faţa lui Buratino, pe plapumă. 


— Uite zahărul. Dacă m-asculţi, îl capeţi numaidecât, spuse 
fetiţa. 


— Daţi-mi numai zahăruuuuul... 

— De ce ești încăpătânat? Dacă nu bei doctoria, mori... 

— Mai bine mor decât să beau unt de ricin. 

Atunci fetiţa spuse cu glas aspru, de om mare: 

— Hai! Strânge-te de nas și uită-te în tavan. Unu, doi, trei! 


Îi turnă untul de ricin pe gât, apoi îi băgă bucăţica de zahăr 
în gură si-l sărută. 

— Gata, asta-i tot! 

De bucurie, credinciosul Artemon, căruia tot ce se sfârșea 
cu bine îi era pe plac, își prinse coada în dinţi și se învârti sub 
fereastră ca un vârtej cu o mie de labe, o mie de urechi și o mie 
de ochi scăpărători. 


Fetiţa cu părut albastru încearcă să-i dea 
lui Buratino o creștere aleasă 


Dimineaţa, Buratino se trezi zdravăn și voios de parcă nui 
se întâmplase nimic. 


Fetiţa cu părul albastru îl aștepta în grădină, așezată în faţa 
unei măsuţe, pe care erau rânduite tacâmuri mici, ca pentru 
păpuși. 

Își spălase faţa cu apă proaspătă, iar năsucul cârn și 
obrăjorii și-i pudrase cu polen. 


Așteptându- pe Buratino, ea alunga necăjită fluturașii care-i 
dădeau târcoale. 


— Dg’ mai lăsaţi-mă în pace, la urma urmelor... 


Când apăru Buratino, îl măsură din cap până în picioare, și 
se încruntă. li porunci să se așeze la masă și îi turnă cacao 
într-o cescuţă mică, mititică. 


Buratino se așeză la masă, cu un picior îndoit sub el. 
Prăjiturile de migdale le îndesa întregi în gură și le înghiţea pe 
nemestecate. 


Își băga degetele în chiseaua cu dulceaţă, lingându-și-le 
apoi cu o deosebită plăcere. 


Iar când fetiţa se întoarse pentru o clipă ca să arunce câteva 
firimituri unui cărăbuș bătrân, el apucă ceainicul și, ducându-l 
la gură, sorbi toată cacaoa dintr-însul. Sorbi cu atâta lăcomie, 
că se înecă și vărsă cacaoa pe faţa de masă. Fetiţa se uită ţintă 
la el și spuse cu asprime: Trage piciorul de sub tine și lasă-l ca 


oamenii în jos, sub masă. Nu mânca cu mâinile, că doar 
pentru mâncare sunt linguri și furculiţe. 


Îi tremurau genele, de supărată ce era. 
Spune-mi, te rog, cine se îngrijește de creșterea ta? 
Din când în când tata Carlo... încolo, nimeni. 


— De-acum am să mă-ngrijesc eu de creșterea ta, fii pe 
pace! 


„Asta-mi lipsea!“... se gândi Buratino. 


Prin iarba din jurul casei, Artemon, zbenguindu-se, fugărea 
păsărelele. Când se lăsau pe ramurile copacilor el își înălța 
capul, sărind și lătrând la ele. 


„Bine se mai pricepe să fugărească păsărelele! “ îl pizmui în 
gând Buratino. 


Fiind silit să stea atâta vreme cuminte la masă, simţea 
acum furnicături prin tot trupul. 


In cele din urmă se sfârși și gustarea asta chinuitoare. 
Fetiţa îi porunci să-și șteargă nasul mânjit de cacao. Ea își 
potrivi apoi cutele și fundiţele rochiei, îl luă pe Buratino de 
mână și-l duse în casă, pentru a-i da primele lecţii de bună 
purtare. 


Artemon zburda prin iarbă și lătra voios. Păsărelele, fără să 
se teamă de el, ciripeau vesele, și un vântuleţ vioi adia prin 
frunzișul copacilor. 


— Dezbracă zdrenţele astea de pe tine, zise fetiţa. Am să-ţi 
fac rost de o haină ca lumea și de niște pantalonași. 


Patru croitori: racul cel posomorât, poreclit Forfecilă — 
meșter singuratic, Ciocănitoarea cenușie și moţată, Rădașca — 
gândacul cel voinic, și șoarecele Lizeta — înjghebară pentru 
Buratino din rochiile vechi ale fetiţei un costumaș de mai 
mare dragul. Forfecilă croia. Ciocănitoarea, cu ciocul ei lung, 
găurea şi cosea, Rădașca răsucea firul de aţă cu piciorușele de 
dinapoi, iar Lizeta ronţăia aţa când era nevoie. 


Lui Buratino nu-i prea venea la socoteală să se îmbrace cu 
lucrurile vechi ale fetiţei, dar fu totuși nevoit să se schimbe. 
Pufnind pe nas, el ascunse în buzunarul hăinuţei noi cei patru 
bani de aur. 


— Acum așază-te la masă și pune mâinile deasupra, în faţa 
ta. Caută să nu stai cocoșat, îi spuse fetiţa și luă o bucăţică de 
cretă. Am să te-nvăţ să socotești... Ascultă, ai în buzunar două 
mere... 


Buratino îi făcu şiret cu ochiul: 
— Vorbă să fie, că n-am niciunul. 


— Ascultă ce-ţi vorbesc, spuse din nou fetiţa fără să-și 
piardă răbdarea. Să zicem că ai două mere în buzunar. Și să 
zicem că cineva îţi cere un măr. Câte mer e îţi mai rămân? 


— Două. 

— la gândeşte-te bine. 

Buratino își încordă mintea, încruntându-se: 
— Două... 

— De ce două? 


— Două, pentru că cel care mi-a cerut mărul n-o să-l capete. 
Și dacă încearcă să mi-l ia cu de-a sila, îi săr de gât! 


— Habar n-ai să socotești, rosti fetiţa cu tristeţe. Să trecem 
la dictare. 





Își aţinti ochișorii ei senini în tavan și-i porunci: 

— Scrie!... „lepurașul ușa rupe!“ Ei, ai scris? Acum citeşte 
de-a-ndărătelea fraza asta fermecată. 

După cum se ştie însă, Buratino nu văzuse în viaţa lui nici 
toc, nici călimară. 

Fetiţa îi spuse încă o dată: „Scrie!“ iar el, neștiind ce să 
facă, își vâri nasul în călimară și când de pe nas picură pe o 
hârtie o pată de cerneală, îl apucă spaima. 

Fetiţa își împreună mâinile, deznădăjduită, și de ciudă o 
podidiră lacrimile. 

— Eşti un neastâmpărat cum n-am mai văzut. Am să te 
pedepsesc! 





Și fetiţa scoase capul pe geam: 
— Artemon, du-l pe Buratino în magazia întunecoasă. 


Credinciosul Artemon apăru în ușă, și arătându-și colții 
albi, îi apucă pe Buratino de hăinuţă și îl târî după el în 
magazie, unde prin unghere pândeau păianjeni mari, aninaţi 
de pânzele lor dese. Îl închise acolo, mai mârâi ce mai mârâi, 
doar așa ca să-i bage frica-n oase, și plecă să fugărească din 
nou păsărelele. 


Fetiţa se aruncă pe patul ei de păpușă, gătit cu dantele, și 
începu să plângă, amărâtă că fusese nevoită să se poarte atât 
de aspru cu băieţelul de lemn. Dar de vreme ce se apucase să-i 
dea o creștere aleasă, munca trebuia să fie dusă cu orice preţ 
până la capăt. 


Buratino tot bodogănea în magazia cea întunecoasă: 


— Tare-i proastă fetișcana asta... Ia te uită cine s-a găsit să- 
mi dea mie creștere aleasă... Tocmai ea, cu capul ei de 
porțelan și trupul umplut cu vată. 


În magazie se auzi un scârtâit subţirel, de parcă ar fi 
scrâșnit cineva, din niște dinţisori mărunți. 


— Ascultă, ascultă... 


Buratino își ridică nasul tot una de cerneală și, prin 
întuneric, zări un liliac ce spânzura de tavan, cu capul în jos. 


— Tu ce mai vrei? 
Așteaptă până se înnoptează, Buratino. 


— Mai încet, mai încet! foşneau păianjenii de prin colţuri. 
Nu ne clătinaţi pânzele, nu speriaţi musculiţele... 


Buratino se așeză pe un ciob de oală, cu faţa sprijinită-n 
mâini. Trecuse el prin împrejurări mai grele decât asta; acum 
însă nedreptatea îl scotea din fire... 


Oare așa se cresc copiii? Asta-i creștere aleasă, ori e chin? 
Nu sta așa, nu mânca așa... Nu se gândește că bietul copil 
poate nici n-a deschis măcar abecedarul! Ea îi dă zor cu 
călimara... Clinele, desigur, fugărește păsărelele... lui ce-i 
pasă? 

Liliacul chiţăi din nou: 

— Mai rabdă puţin, Buratino, așteaptă până s-o înnopta, si 
atunci te duc eu în Țara Proștilor, unde ai să-ţi găsești 


prietenii — motanul și vulpea. Acolo-i fericire și veselie. 
Așteaptă să vină noaptea! 


Buratino ajunge în Țara Proștilor 


Fetiţa cu părul albastru se apropie de ușa magaziei și zise: 

— Buratino, prietene, nu-ţi pare rău de ce-ai făcut? Nu te 
căiești? 

Băieţelul era însă tare necăjit și, în afară de asta, cu totul 
alte gânduri îi încolţiseră în minte. 


— De ce să mă căiesc? Nu mă căiesc de loc! Poţi să aștepți 
mult și bine... 


— Treaba ta! O să stai în magazia asta până dimineaţa. 
Și suspinând adânc, fetiţa plecă. 


Veni şi noaptea. Bufnița ascunsă în pod se porni pe râs, iar 
broasca ieși din beci să-și bălăcească burtica în băltoacele în 
care lumina lunei se răsfrângea ca-ntr-o oglindă. 


Fetiţa se culcă în pătucul ei de dantelă și într-un târziu, 
după ce vărsă lacrimi de durere, adormi. 


Artemon, cu nasul vârât sub coadă, făcut covrig lângă ușa 
dormitorului, aţipi și el. 

In căsuţă, pendula bătu miezul nopţii. 

Liliacul agăţat de tavan își luă zborul. 


— E timpul, Buratino! Fugi! chiţăi el la urechea băiatului. 
În colţul de colo ai să găsești o gaură de șobolan care duce în 
pivniţă. Eu te aștept în poiană. 

Apoi zbură afară prin ferestruica podului, iar Buratino fugi 
către colţul magaziei, împleticindu-se în firele de păianjen. 
Păianjenii bodogăniră cu răutate în urma lui. 


Prin gaura de șobolan, Buratino se târî în pivniţă. Trecerea 
se făcea din ce în ce mai îngustă și băieţelul abia izbutea să se 
strecoare pe sub pământ... când, deodată, se trezi zburând cu 
capul în jos, în pivniţă, gata-gata să cadă în cursa pusă acolo 
pentru guzgani; călcă pe coadă un șarpe de casă, abia sosit din 
sufragerie, unde băuse tot laptele din cană, și sări în poiană, 
printr-o bortă prin care treceau de obicei pisicile. 


Deasupra florilor albastre se rotea fără zgomot liliacul. 

— Ia-te după mine, Buratino! Te duc în Ţara Proștilor! 

Liliecii n-au coadă, din care pricină nu zboară drept, ca 
păsările, ci, când în sus, când în jos, cu pielea aripilor întinsă 
între degete și semănând mai curând a drăcușori. Gura și-o ţin 
întotdeauna deschisă, pentru ca, fără a pierde vremea, să-și 
prindă hrana din zbor și să înghită de vii tânţari și fluturași de 
noapte. 

Buratino, înotând prin iarba care-i ajungea până la urechi, 
abia se putea ţine de el; buruienile ude îl plesneau fără cruţare 
peste obrăjiori. 

Deodată, liliacul se avântă în văzduh, spre luna rotundă, și 
de acolo, de sus, strigă cuiva: 


— L-am adus! 


Ca din senin, Buratino se prăvăli pe un povârnis şi se 
rostogoli, se rostogoli până căzu cu faţa în niște frunze de 
brusture. 


Numai zgârieturi, cu gura plină de nisip, cu ochii holbaţi de 
spaimă, se așeză jos. 


— Ah, tu erai! 
In faţa lui se aflau motanul Bazilio și vulpea Alisa. 


— Indrăzneţule, viteazule Buratino, ai căzut pesemne din 
lună, spuse vulpea. 


— Mă prinde mirarea că te mai văd viu, făcu motanul, 
posomorit. 


Buratino se bucură când dădu cu ochii de vechile lui 
cunoștințe, cu toate că i se păru oarecum ciudat că motanul își 
purta laba dreaptă legată cu o cârpă, iar vulpea avea coada 
năclăită de nămol. 

— Tot răul e spre bine! spuse vulpea. Iată că ai ajuns în 
Țara Proștilor... 


Și vulpea arătă cu laba către un pod hodorogit ce se 
întindea peste albia seacă a unui pârâu. Pe malul celălalt, 
printre mormane de gunoaie, se deslușeau niște căsuțe pe 
jumătate dărâmate, un pâlc de copaci uscați, cu crengile 
frânte, și mai multe clopotniţe strâmbe, înclinate ba încoace, 
ba încolo... 


— În orașul acela se vând vestitele haine căptușşite cu blană 
de iepure, bune pentru tata Carlo, — îngăimă vulpea, 
lingându-se pe bot, — abecedar cu poze colorate... turte dulci 
și cocoşei de zahăr-candel pe beţișoare, câţi poftești!... 
Nădăjduiesc că nu ţi-ai prăpădit bănișorii, Buratino, 
drăguţule! 

Vulpea Alisa îi ajută băieţelului să se ridice în picioare şi, 
după ce-și scuipă în labă, îi curăţă hăinuţa și porniră să treacă 
peste podul stricat. 


Motanul Bazilio mergea în urma lor șontâc-șontâc, cu 
mutra posomorâtă. 


Era miezul nopţii, dar în Orașul Proştilor nu dormea încă 
nimeni. 

Pe o uliţă strâmbă și murdară rătăceau câini jigăriţi, plini 
de scaieţi, ce oftau lihniţi de foame: 

— A-u-u-u... 


Niște capre costelive, cu spinarea pleșuvă, pășteau iarba 
prăfuită de lângă drum și-și mișcau alene ciotul de coadă: 


— Be-e-e-e-e! 


O vacă, atât de slabă că-i puteai număra coastele, stătea cu 
capul plecat jalnic în jos. 


— Muuu-cenică... își spunea ea îngândurată. 


Pe niște moviliţe de noroi se oprise un cârd de vrăbii 
jumulite de pene, care n-ar fi zburat chiar de le-ai fi strivit cu 
picioarele. 


Găini, cu cozile smulse, abia se mai mișcau de slăbiciune. 

În schimb, la răspântii, stăteau smirnă buldogi polițiști, 
gătiţi fiecare cu câte o pălărie în trei colţuri și având în jurul 
gâtului câte o zgardă cu ţepi. 

Poliţiștii hămăiau de zor la locuitorii flămânzi și 
zdrenţăroși. 


— Missscă! Cirrrculă! Tine drrreapta! Nu sta pe loooc!... 


Vulpea nu-l slăbea o clipă pe Buratino, ţinându-l mereu 
după ea. Pe trotuar, văzură cum se plimbau, în lumina lunei, 
motani sătui, cu ochelari de aur pe nas, ducându-și la braţ 
soțiile, împopoţonate cu scufiţe. 


Guvernatorul orașului — vulpoiul cel gras — se plimba 
ţanţoş, cu botul în vânt, braţ la braţ cu cucoana vulpe, care 
pășea mândră nevoie mare, ţinând în labă o micșunică de 
noapte. 


Vulpea Alisa șopti: 


— P-aici se plimbă cei care au semănat bani pe Câmpul 
Minunilor... Știi, numai în noaptea asta se mai poate semăna. 
Și dacă semeni, mâine în zori poţi să culegi o grămadă de bani 
și să-ţi cumperi cu ei tot ce-ţi poftește inima... Să ne grăbim. 





Vulpea și motanul îl duseră pe Buratino pe un maidan plin 
cu cioburi de oale sparte, pantofi rupti, galoși găuriţi și 
cârpe... Luându-și vorba din gură, începură a glăsui care mai 
de care: 


— Sapă groapa! 
— Pune înăuntru galbenii! 
— Presară sare! 


— Acum stropește cu apă din băltoaca de colo; stropește 
bine!... 


— Nu uita să spui: „ix, Mix, drix!“ 
























































Buratino își scărpina nasul plin de cerneală: 

— Ştiţi ce: voi s-o ştergeţi de-aici. Lăsaţi-mă singur! 

— Doamne dumnezeule, dar nici prin cap nu ne-a trecut să 
ne uităm unde-i îngropi banii, spuse vulpea. 

— Doamne păzește, adăugă și motanul. Se prefăcură că se 
îndepărtează. Dar, după câţiva pași, se trântirâ la pământ, 
pitindu-se după un morman de gunoi. 

Buratino săpă la iuţeală o groapă, spuse în șoaptă de trei ori 
„IX, mix, drix“, vâri în groapă cei patru bani de aur și îi acoperi 
cu pământ. Scoase din buzunar un pic de sare, o presără 
deasupra, luă din băltoacă puţină apă și stropi locul. 

Se așeză apoi să aștepte până va crește copacul. 


Politistii îl prind pe Buratino și nu-i 
îngăduie să rostească nici o vorbă în 
apărarea sa 


Vulpea Alisa își făcea socotelile că Buratino se va duce în 
cele din urmă la culcare. Dar ţi-ai găsit! El stătea neclintit pe 
grămada de gunoi, cu nasul întins, așteptând cu răbdare ivirea 
zorilor. 


Atunci Alisa îl lăsă în paza motanului și dădu o fugă până la 
cel mai apropiat post de poliţie. 


Acolo, într-o cameră îmbâcsită cu fum de ţigară, în fata 
unei mese, pătată de cerneală, sforăia din răsputeri un buldog 
de serviciu. 


Vulpea îi vorbi cu un glăscior mai dulce ca mierea: 

— Neânfricatule domn poliţist de serviciu, n-ai vrea să 
arestăm un hoţ, o haimana? O mare primejdie îi paște pe toţi 
prea cinstiţii bogătași, cetăţeni ai acestui oraș. 

Buldogul de serviciu, trezit din somn, lătră atât de tare, 
încât, de spaimă, sub picioarele vulpii se ivi pe neașteptate o 
mică băltoacă. 

— Hot... Ham! 

Vulpea îl lămuri mai departe că un hoţ primejdios, pe 
nume Buratino, fusese văzut rătăcind pe un maidan. 

Buldogul de serviciu sună îndârjit, mârâind fără încetare. 


În odaie năvăliră numaidecât doi câini detectivi, din rasa 
Doberman-Pintscher, care nu dormeau niciodată; nu aveau 


încredere în nimeni, ba se bănuiau chiar și între ei că nutresc 
gânduri rele. 


Buldogul de serviciu porunci ca hoţul cel primejdios să fie 
adus fără întârziere la post, viu sau mort. 


Detectivii răspunseră scurt: 
— Ham! 


Și porniră spre maidan, într-un galop al lor, anume scornit, 
zvârlind în lături picioarele de dinapoi. 


Cei din urmă o sută de pași îi făcură târâș, pe burtă, și apoi, 
dintr-un salt, se aruncară asupra lui Buratino, îl apucară de 
subsuori și îl tărâră la post. 


Buratino dădea din picioare, rugându-se de ei să-i spună 
pentru ce, pentru ce l-au înhăţat? Cu ce se făcuse vinovat? Dar 
cei doi detectivi răspunseră: 


— Vorrrba! O să afli la post... 


Vulpea și motanul, fără să mai piardă vreme, scoaseră cei 
patru galbeni din pământ. Vulpea însă îi împărţi cu atâta 
îndemânare, încât motanul se trezi cu un singur ban, iar ea cu 
trei. 


De ciudă, motanul își înfipse ghearele în botul vulpii. 


Vulpea îl cuprinse între labe. Și astfel se rostogoliră 
amândoi pe maidan, ca o minge. Și-n lumina lunii, blana 
vulpii și cea a motanului zbură bucăţi-bucăti. 


După ce-și jupuiră unul altuia coastele, împărţiră, în 
sfârșit, frăţește galbenii, făcând parte dreaptă, şi, chiar în 
noaptea aceea, se făcură nevăzuţi din oraș. 


Intre timp, detectivii îl aduseră pe Buratino la post. 
Buldogul de serviciu se ridică de lângă masă și-l scotoci pe 
Buratino prin buzunare. Negăsind nimic altceva decât o 
bucăţică de zahăr și câteva firimituri de prăjitură cu migdale, 
câinele se răsti la Buratino, urlând furios: 


— Nemernicule, ești de trei ori vinovat: mai întâi ești o 
haimana, al doilea n-ai acte și pe deasupra n-ai nici de lucru. 
Afară cu el din oraș. Să fie înecat în iaz, numaidecât! 

Detectivii răspunseră: 

— Ham! 

Zadarnic încercă Buratino să le vorbească de tata Carlo și 
de păţaniile lui. 

Nu mai era nimic de făcut. 

Detectivii îl înșfăcară la iuţeală, îl târâră în goana mare 
afară din oraș şi, de pe înaltul podului, îl zvârliră într-un iaz 


adânc și murdar, plin cu broaște, lipitori și larve de gândaci de 
baltă. 


Buratino căzu în apă și mătasea broaștei îl acoperi cu 
păienjenișul ei verde. 





Buratino face cunoștință cu locuitorii 
iazului, află că cei patru galbeni i-au fost 
furați și broasca țestoasă Tortilla îi 
dăruieşte o cheiță de aur 


Să nu uităm că Buratino era făcut din lemn și deci nu se 
putea îneca. Cu toate astea se sperie în asa hal, încât multă 
vreme ramase la suprafaţa apei, înfășurat în păienjenișul 
verde de mătasea broaștei. 


Curând, toţi locuitorii iazului se adunară în jurul lui: 
mormoloci negri și burtoși, îndeobște cunoscuţi pentru 
prostia lor, gândaci de baltă, cu lăbuţele dinapoi asemenea 
unor vâsle, lipitori, larve care înghit tot ce le iese în cale, în 
sfârșit tot felul de vietăţi atât de mici, încât nici nu se pot 
vedea cu ochii. 


Mormolocii îl gâdilau cu buzele lor aspre și morfoleau cu 
plăcere ciucurele de la tichia lui. Lipitorile i se strecurau prin 
buzunarele hăinuţei. Un gândac de baltă i se căţăra de câteva 
ori pe nasul care-i ieșise la lumină și se aruncă apoi în apă, 
ușor, întocmai ca gimnaștii când fac „rândunica“. 

Celelalte fiinţe mărunte mișunau în jurul lui, tremurându- 
și grăbite perișorii care le ţineau loc de mâini și de picioare și 
căutând să prindă ceva demâncare; din păcate însă, nimereau 
chiar ele în gura vreunei larve de gândac de baltă. 

Toate vietăţile astea sfârşiră prin a-l plictisi pe Buratino, 
care plescăi înciudat cu tălpile în apă. 


— Ia mai duceţi-vă la naiba! Că doar nu-s pisică moartă! 


Locuitorii iazului se împrăștiară, care încotro. Buratino se 
răsuci pe burtică și începu să plutească. 


Pe frunzele late și rotunde ale nufărului de baltă, scăldate 
în razele lunei, se așezaseră sumedenie de broaște și priveau la 
Buratino cu ochii lor bulbucaţi și gurile căscate de uimire. 


— Parc-ar fi un soi de caracatiţă, orăcăi una din ele. 
— Are nasul ca un cioc de barză, orăcăi alta. 
— E broască de mare, orăcăi a treia. 


Ca să poată răsufla în voie, Buratino se căţăra pe o frunză 
de nufăr ceva mai mare. Se așeză pe ea, cuprinzându-și strâns 
genunchii, și îngână, clănţănind din dinţi: 

— La ora asta fetiţele și băieţașii și-au băut laptele și dorm 
în pătucurile lor călduroase, numai eu stau aici amărât și 
tremur pe frunza asta udă... Broaștelor, nu vă fie cu supărare, 
daţi-mi să-mbuc ceva!... 


Oricine știe că broaștele au sânge rece, dar ar fi o mare 
greșeală să credem că n-au inimă. Când Buratino, clănţănind 
din dinţi, începu să-și depene firul păţaniilor lui nenorocite, 
broaștele se strânseră roată în jurul lui. Se apropiară de el una 
după alta, apoi se cufundară repede în adâncul iazului. 


Din străfunduri, îi aduseră un gândac mort, o aripă de 
libelulă, o bucăţică de nămol, câteva icre de rac și vreo două- 
trei rădăcini putrezite. 


După ce-i puseră lui Buratino dinainte toate aceste 
bunătăţi, broaștele săriră din nou pe frunzele de nufăr. Se 
așezară în șir, și rămaseră nemișcate, ca de piatră, ridicându-și 
numai capetele cu gura mare și ochii bulbucaţi. 

Buratino duse la nas mâncarea ce i-o aduseseră broaștele, 
apoi gustă în silă. 

— Ce porcărie! spuse el. M-apucă greata. 

Atunci toate broaștele se cufundară dintr-o dată în apă... 


Vălul verde de mătasea broaștei care plutea pe faţa iazului 
se clătină și un cap mare, înfricoșător, ca de șarpe, se ivi din 
unde, lunecând spre frunza pe care stătea Buratino. 


Moțul de la tichia băiatului se zburli de frică. Înspăimântat, 
Buratino fu cât pe-aci să se rostogolească în apă. 


Dar nu un șarpe se ivise din unde, ci broasca ţestoasă 
Tortilla, cu vederea slăbită din pricina bătrâneţii, și de care nu 
se mai temea nimeni. 


— Vai de tine, băieţel cu minte scurtă și lesne încrezător, 
spuse Tortilla. Mai bine ai sta acasă și ţi-ai da silinţa la 
învăţătură. Numai necuratul te-a împins să te duci în Ţara 
Proștilor. 


— Știi, am vrut doar să fac rost de galbeni mai mulţi pentru 
tata Carlo... Altfel sunt un băieţel foooarte bun și cuminte... 


— Banii ţi i-a furat vulpea în înţelegere cu motanul, spuse 
broasca ţestoasă. Mai adineauri, trecând pe lângă iaz, s-au 
oprit să bea apă și i-am auzit cu urechile mele cum se lăudau că 
au dezgropat banii. După câte am înţeles din cele ce spuneau, 
s-au cam încăierat la împărţeală... Vai de tine, fiinţă fără cap, 
prostuţule, încrezătorule, minte scurtă! 


— De ce mă cerţi? mormăi Buratino. Ai face mai bine să-mi 
dai o mână de ajutor. Ce-o să mă fac acum? Vai-vai-vai! Cum o 
sa ma întorc la tata Carlo? Of, of, of! 


A v 


Își frecă ochii cu pumnii și scânci atât de jalnic, că până și 
broaștele suspinară în cor ; 

— Of, of, Tortilla, ajută-l pe omuleţul ăsta! 

Broasca ţestoasă privi îndelung la lună, de parcă ar fi vrut 
să-și amintească ceva... 

— Am mai ajutat eu odată un om, și drept răsplată și-a 
făcut piepteni din carapacele bunicăi și bunicului meu, spuse 
ea. Și, din nou privi îndelung la lună. Ei, dar fie ce-o fi. Stai 


aici, omuleţule, ca eu dau o goană până în fundul iazului 
poate-oi găsi pe-acolo vreun lucrușor care să-ti fie de folos. 


După ce-și trase capul ca de șarpe în carapace, se lăsă încet 
la fundul apei. 


Broaștele șoptiră: 
- Tortilla știe o taină mare. 


Trecu multă, multă vreme... Luna pieri după dealuri. 
Târziu de tot, vălul verde prinse a se clătina din nou și broasca 
țestoasă apăru, ţinând în gură o cheiţă mică, de aur, pe care o 
puse la picioarele lui Buratino. 


— Prostuţule fără minte și lesne-crezător, — spuse Tortilla, 
— nu mai fi amărât că motanul și vulpea ti-au furat galbenii. 
Ia cheiţa asta de aur. A scăpat-o în iaz un om cu o barbă atât de 
lungă, că trebuia s-o bage în buzunar, ca să nu-l împiedice la 
mers. Vai, și ce s-a mai rugat de mine să-i caut cheiţa asta pe 
fundul iazului. 


Tortilla suspină, tăcu, și suspină iarăși așa de tare, încât 
apa făcu bășici... 


- Dar eu n-am vrut să-l ajut! Eram tare supărată pe oameni 
pe vremea aceea, pentru că-și făcuseră piepteni din carapacea 
bunicului și-a bunicăi. Multe mai povestea omul acela bărbos 
despre cheiţa asta, dar nu mai mi-aduc aminte tot ce spunea. 
Atât ţin minte: că va trebuie să deschizi cu ea o ușă și dacă 
izbutești, te-a văzut norocul! 


Lui Buratino inima prinse a-i bate cu putere și ochii îi 
scânteiară. Ca prin farmec uită de toate nenorocirile ce se 
abătuseră asupra lui. Zvârli lipitorile din buzunarele hăinuţei, 
puse acolo cheiţa și, mulţumindu-i cuviincios broaștei Tortilla 
și celorlalte broaște, se aruncă în apă, înotând spre mal. Când 
broaștele îi zăriră umbra neagră răsărind pe mal, orăcăiră 
toate într-un glas: 


— Buratino, ai grijă să nu pierzi cheiţa! 


Buratino fuge din Țara Proștilor și 
întâlnește un tovarăș de suferinţă 


Broasca ţestoasă Tortilla nu-i arătase însă cum să iasă din 
Tura Proștilor. 


Buratino fugea încotro vedea cu ochii. Stelele străluceau 
prin frunzișul copacilor întunecaţi. In cale i se înălţau stânci 
colţuroase, iar în văgăuni atârnau nori de ceaţă. 


Deodată Buratino zări ceva mai încolo, în faţa lui, un 
ghemotoc cenușiu. Și numaidecât după asta auzi un lătrat de 
câine. 

Buratino se lipi la iuţeală de o stâncă. Pe lângă el trecură, în 
goana mare, pufnind zgomotos pe nas, doi buldogi polițiști din 
Orașul Proștilor. 


Ghemotocul cenușiu sări speriat de la pământ, luând-o spre 
povârniș. Buldogii, după el. 


Când lătratul și tropăitul se mai îndepărtară, Buratino 
începu să fugă atât de repede, încât stelele păreau că aleargă 
iute-iute pe după crengile negre. 


Deodată, ghemotocul cenușiu răsări iarăși în faţa lui, pe 
drum. Buratino izbuti atunci să deslușească un omuleţ mic de 
tot, călare pe spinarea unui iepure și ţinându-l strâns de 
urechi. 

De pe povârniș prinseră să se prăvălească pietricele; 
buldogii, fugărind iepurele, trecură în goană drumul; apoi se 
așternu o liniște deplină. 


Buratino fugea acum așa de iute, că stelele alergau și ele ca 
turbate pe după crengile negre. 


Pentru a treia oară, iepurele trecu în fugă drumul. 
Omuleţul cel mic, atingând cu capul o rămurică, se prăbuși de 
pe spinarea iepurelui și căzu drept la picioarele lui Buratino. 


— Mrrr — ham! Prinde-l, hămăiau buldogii polițiști sărind 
pe urmele iepurelui; ochii le erau plini de răutate și nu-l 
băgară în seamă nici pe Buratino și nici pe omuleţul cel palid. 


— Rămâi cu bine, Malvina, adio pentru totdeauna! gemu 
omuleţul printre suspine. 


Buratino se plecă asupra lui și văzu cu mirare că era 
Pierrot, în bluza lui albă cu mâneci lungi... 


Zăcea întins, cu capul spânzurându-i în jos, crezând 
pesemne că murise de-a binelea, și îngâna cu glas piţigăiat 
cuvinte de neânţeles: „Rămâi cu bine, Malvina, adio pentru 
totdeauna!“... ca unul ce se despărţea de viaţă. 


Buratino începu să-l zgâlţâie și-l trase de picior. Pierrot nu 
se mișcă. Atunci Buratino se căută în buzunar și găsi o 
lipitoare rătăcită. O luă și o puse pe nasul omuleţului care 
zăcea fără suflare. 


Lipitoarea, nici una nici două, îl ciupi de nas. Pierrot se 
ridică îndată, se așeză în capul oaselor, dădu din cap, își 
smulse lipitoarea de pe nas și gemu: 


— Vai, se vede treaba că mai trăiesc! 





Buratino îi cuprinse în mâini obrajii albi ca praful de dinţi, 
îl sărută și-l întrebă: 

— Cum de ai ajuns aici? De ce fugeai călare pe iepure? 

— Vai, Buratino, Buratino, — răspunse Pierrot, uitându-se 
speriat în jurul lui, — ascunde-mă cât mai repede... Pe mine 


mă-fugăreau câinii, nu pe iepurele cenușiu... Senior Carabas- 
Barabas mă urmărește zi și noapte. El a tocmit câinii polițiști 


din Orașul Proștilor, căci a făcut jurământ să mă prindă viu 
sau mort. 


In depărtare se auzi din nou lătratul clinilor. Buratino îl 
apucă pe Pierrot de mânecă și îl trase într-un tufiș de mimoze 
încărcat de flori, asemenea unor balonașe galbene și 
mirositoare. 


Acolo, pe un culcuș de frunze uscate, Pierrot începu să 
povestească în șoaptă: 


— Înţelegi tu, Buratino, într-o noapte vântul șuiera nebun 
și ploua cu găleata... 


Pierrot povestește cum a ajuns în Țara 
Proștilor, calare pe iepure 


— Înţelegi tu, Buratino, într-o noapte vântul șuiera nebun 
și ploua cu găleata. Senior Carabas-Barabas stătea la gura sobei 
și trăgea din pipă. Toate păpușile dormeau. Numai eu eram 
treaz. Mă gândeam la fetiţa cu părul albastru... 

— Ţi-ai și găsit la cine să te gândești! Tare prost mai ești! îi 
tăie vorba Buratino. Aseară fetișcana asta m-a vârât într-o 
magazie cu păianjeni... N-am putut răbda și am fugit. 

— Ce? Cum? Ai văzut-o pe fetiţa cu părul albastru? Ai 
văzut-o pe Malvina mea? 

— Ai ales până ai cules! O miorlăită și o pisăloagă... 

Pierrot sări în picioare, dând din mâini: 

— Du-mă la ea... Dacă-mi ajuţi s-o găsesc pe Malvina, îţi voi 
dezvălui taina cheiţei de aur! 

— Cum? strigă fericit Buratino. Cunoști taina cheiţei de 
aur? 

— Știu unde se află cheiţa, cum poţi s-o găsești și știu ce 
ușiță anume trebuie să deschizi cu ea... Am aflat taina, 
ascultând la ușă. Din pricina asta mă caută Carabas-Barabas cu 
câinii lui polițiști. 

Tare ar mai fi vrut Buratino să se laude că acea cheiţă 


minunată o și avea la el în buzunar. Dar, ca nu cumva să-i 
scape vreo vorbă, își luă tichia de pe cap și și-o îndesă în gură. 


Pierrot îl rugă fierbinte să-l ducă la Malvina. Buratino îl 
lămuri însă prin semne pe acest prostănac că era primejdios s- 


o pornească la drum pe întuneric, dar că-l va duce la Malvina 
îndata ce se va lumina de ziuă. 


Silindu-l pe Pierrot să se ascundă din nou sub tufișul de 
mimoze, Buratino spuse cu glas înăbușit și cam peltic, pentru 
că tot mai ţinea tichia în gură: 


— Hai! Poeșșteșște... 
— Așadar, într-o noapte, vântul șuiera... 
— Deșpe așta ai mai poeșștit... 


— Așadar, înţelegi, — urmă Pierrot, — tocmai adormisem 
când am auzit pe cineva bătând tare în geam... 


Senior Carabas-Barabas mormăi: „Cine şi-o fi găsit să 
umble pe o vreme ca asta?“ 


— Sunt eu, Duremar, — răspunse un glas de afară, de lângă 
fereastră, — eu, vânzătorul de lipitori de leac. Lăsaţi-mă să 
intru, să mă usuc lângă foc. 


Înţelegi, doream foarte mult să văd cum arată un vânzător 
de lipitori de leac. Am tras încetișor un colţ de perdeluţă și am 
băgat capul în cameră. Și ce-mi văd ochii!... Senior Carabas- 
Barabas se ridică din fotoliu, se împiedică în barbă, ca de 
obicei, înjură și deschide ușa. 


În încăpere intra un om lung, deșirat, ud leoarcă, cu o faţă 
mică si încreţită ca un zbârciog. Purta pe umeri un palton 
vechi, verde, iar la cingătoare îi atârnau clești, cârlige și ace. 


A A. . . . . . . 2 
In mâini ţinea o tinichea și un ciorpac . 

— Dacă vă doare burta, — spuse el, înclinându-se de parcă 
ar fi fost frânt din șale, — dacă vă doare tare capul sau vă ţiuie 


urechile, vă pot pune pe ceafă o jumătate duzină de lipitori 
strașnice. 


Senior Carabas-Barabas bodogăni: 


— La dracu'! Nu-mi trebuie nici un fel de lipitori! Vino și 
usucă-te la foc până n-oi mai putea! 


Duremar se întoarse cu spatele spre vatră. Din paltonul lui 
verde ieșiră aburi cu miros de nămol. 


— Merge prost cu vânzarea lipitorilor, spuse el din nou. 
Pentru o bucată de slănină și un pahar de vin sunt gata să vă 
pun pe şale o duzină din cele mai strașnice lipitori, iar de vă 
dor cumva oasele... 


— La dracu’! Nu-mi trebuie nici un fel de lipitori! strigă 
Carabas-Barabas. Ia de mănâncă slănină și bea un pahar de 
vin. 


Duremar începu să mănânce slănina și, în timp ce mesteca, 
faţa i se strângea și i se întindea, parcă ar fi fost de gumă. După 
ce mâncă și bău, ceru și puţin tutun de-o ţigară. 


— Senior, acum sunt sătul și m-am încălzit, spuse el. Ca să 
vă răsplătesc pentru găzduire, o să vă dezvălui o taină. 


Senior Carabas-Barabas trase din pipă și răspunse: 


— În lumea asta e o singură taină pe care vreau s-o cunosc. 
Toate celelalte nu fac nici două parale! 


— Senior, — spuse din nou Duremar, — eu știu o taină 
foarte mare, pe care mi-a destăinuit-o Tortilla, broasca 
țestoasă. 


La aceste cuvinte, Carabas-Barabas holbă ochii, sări în 
picioare, se împiedică în barba, ca de obicei, căzu peste 
înspăimântatul Duremar, gata-gata să-l strivească sub el și 
mugi ca un taur: 


— Prea bunule Duremar, nepreţuitule Duremar, spune, 
spune mai repede ce ţi-a destăinuit Tortilla, broasca ţestoasă. 


Atunci Duremar îi istorisi următoarea întâmplare: 


„Pe vremea aceea mă îndeletniceam cu negoţul lipitorilor 
pe care le prindeam într-un iaz murdar de lângă Orașul 
Proștilor. Plăteam unui om sărman patru bănuţi pe zi, și el se 
dezbrăca, intra până la gât în apa iazului și rămânea acolo 
până când lipitorile se prindeau de trupul lui gol. 


Apoi ieșea la mal, iar eu smulgeam lipitorile prinse pe el și 
îl trimiteam din nou în apă. 


In ziua aceea prinsesem o mulţime de lipitori în felul 
acesta, când din iaz se ivi, deodată, un cap de șarpe. 


— Ia ascultă, Duremar, — grăi arătarea aceea, — ai băgat în 
sperieţi întreaga suflare din minunatul nostru iaz, ne tulburi 
apa, iar mie nu-mi mai tihnește — din pricina ta -— somnul de 
după-masă... Spune, când ai de gând să isprăvești cu 
fărădelegea asta? 


Dându-mi seama ca arătarea aceasta nu era decât o broască 
ţestoasă obișnuită, îi răspunsei fără teamă: 


— Când?... Când voi sfârși de prins toate lipitorile din balta 
voastră murdară... 


— Duremar, suntem gata să te răsplătim, dacă te învoiești 
să ne lași în pace iazul și să nu mai calci niciodată pe aici. 


Atunci eu începui să-mi bat joc de broasca ţestoasă, 
zicându-i: 

— Hei, geamantan bătrân de apă, broască fără minte! Cu 
ce, mă rog, ai putea să mă răsplătești? Poate vrei să-mi dai 
carapacea de os în care îţi ascunzi capul și picioarele... Ţi-aș 
vinde-o ca să-și facă lumea piepteni dintr-însa... 


Broasca ţestoasă se înverzi de ciudă și-mi spuseș$ 


— Pe fundul iazului zace o cheiţă fermecată... Cunosc un 
om care ar fi gata să facă orice pe lume, numai să pună mâna 
pe cheiţa asta! 


Dar abia rostise Duremar aceste cuvinte, și Carabas- 
Barabas începu să urle cât îl ţineau puterile: 


— Omul acela sunt eu! Eu! Eu! Prea-bunule Duremar, de ce 
n-ai luat atunci cheiţa de la broasca ţestoasă? 


— Asta-i bună! răspunse Duremar, schimonosindu-și atât 
de tare chipul, încât semăna acum leit cu un zbârciog fiert. 


Zău așa, să mă las păgubaș de lipitori pentru o biată cheiţă... 
Pe scurt... mi-am bătut în așa hal joc de broasca testoasa, că 
până la urmă, ieșiridu-si din fire, mi-a spus, ridicându-și laba 
din apă: 

— Fac jurământ că nici tu, nici nimeni altul nu va căpăta 
cheița fermecată. Jur că o va primi numai acel om care va 
izbuti să facă astfel, încât tot poporul din iaz să mă roage să i-o 
dau lui. 


Și broasca se cufundă în apă, ţinându-și mereu laba 
ridicată în sus. 


— Să nu pierdem timpul, strigă Carabas-Barabas. Să 
pornim numaidecât în Ţara Proştilor. Și zicând acestea își vâri 
căpătui bărbii în buzunar și apuca șapca și felinarul. Eu o să 
mă așez pe malul iazului. O să zâmbesc cât am sa pot mai 
îmbietor. Am să mă rog de broaște, de mormoloci, de gândacii 
de baltă, s-o înduplece pe broasca ţestoasa... Am să le 
făgăduiesc un milion și jumătate de muște grase.. Am să rag ca 
o vacă rătăcită de cireada, am să cârâi ca o găină tâfnoasă, am 
să vărs lacrimi de crocodil. Voi cădea în genunchi în faţa celei 
mai prizărite broscuţe. Trebuie neapărat să pun mâna pe 
cheiţa asta! Și când o s-o am, mă duc în oraș. Se află acolo, 
undeva, o casă, care are o cameră sub scară. O să pătrund în 
camera de sub scară, o să găsesc ușiţa mică pe lângă care toţi 
trec fără s-o bage în seamă, și-am să vâr cheiţa în broască... 


— Auzindu-i vorbind așa, înţelegi, Buratino, — continuă 
Pierrot, stând pe frunzele veștede de sub tufișul de mimoze, — 
m-a apucat o curiozitate atât de mare, încât am ieșit de sub 
perdea. 


Senior Carabas-Barabas m-a văzut. 


— Tragi cu urechea, nemernicule! Și se repezi să mă prindă 
și să mă zvârle pe foc, dar se împiedică din nou în barba lui, 
căzu şi, răsturnând niște scaune, se întinse cât era de lung pe 
dușumeaua care se zgudui toată. 


Nici nu mai știu când am fost dincolo de fereastră și când 
am sărit gardul. In bezna de afară, vântul șuiera și ploaia bătea 
cu furie. 


Un fulger despică norul negru de deasupra capului meu și 
la lumina lui văzui, alergând la zece pași în urma mea, pe 
Carabas-Barabas și pe vânzătorul de lipitori. 


„Sunt pierdut!“ mi-am zis. M-am poticnit și am căzut pe 
ceva moale și cald... M-am prins cu mâinile de niște urechi 
lungi. 


Căzusem în spinarea unui iepure cenușiu. De frică, iepurele 
tâșni în sus, dar eu mă ţineam strâns de urechile lui. Și astfel, 
o pornirăm prin întuneric peste câmpii, prin vii și prin 
grădini. 

Când iepurele obosea și se așeza să mai răsufle un pic, 
mișcându-și mâniat buza lui spintecată în două, eu îl sărutam 
pe frunte: 


— Te rog frumos, iepurașule, hai să mai fugim niţel. 


Iepurele suspina și o pornea din nou. Încotro? Nici el nu 
știa... 

O lua ba la dreapta, ba la stânga... 

Când norii se împrăștiară și luna se ivi pe cer, văzui la 
poalele dealului un orășel cu clopotniţe înclinate care cum se 
nimerea. 


Pe drumul ce ducea spre oraș, fugeau Carabas-Barabas și 
vânzătorul de lipitori. 


— Ehe-he! Asta-i curat ghinion iepuresc! spuse iepurele. 
Pun rămășag că se duc în Orașul Proştilor, să tocmească câini 
polițiști. S-a sfârșit cu noi! 

Iepurele își pierdu curajul. Vârându-și nasul între lăbuţe, 
rămase țintuit locului cu urechile pleoștite. In zadar m-am 
rugat de el, am plâns și i-am căzut la picioare. Iepurele nu se 
clintea. 


Însă când văzu ţișnind din oraș, într-o fugă nebună, doi 
buldogi cârni, purtând câte o banderolă neagră pe laba 
dreaptă, iepurele prinse să tremure ca o frunză în bătaia 
vântului și abia am apucat să-i săr în spinare, că o şi zbughi 
prin pădure de-i sfârâiau călcâiele... 

Urmarea o știi, că doar ai văzut singur... 


Pierrot își sfârși povestirea și Buratino îl întrebă cu băgare 
de seamă: 


— Dar în care casă o fi camera aia de sub scară și ușiţa care 
se descuie cu cheiţa aia? 


— Carabas-Barabas n-a mai avut când să pomenească 
despre asta. Ei, dar nouă ne e totuna... cheiţa se află doar în 
fundul iazului. Nu ne e dat nouă norocul ăsta. 


— Dar pe asta o vezi tu? îi strigă Buratino la ureche, după 
ce scoase cheița din buzunar și o învârti pe sub nasul lui 
Pierrot. Ia uită-te! 


Buratino și Pierrot sosesc la Malvina, 
fetița cu parul albastru, dar sunt nevoiți 
sa fugă fără întârziere împreună cu ea și 
câinele Artemon 


Când soarele se înălţă deasupra valului stâncos al dealului, 
Buratino şi Pierrot ieșiră de sub tufiș și o luară la goană peste 
câmpia pe care băieţelul o străbătuse cu o noapte mai înainte, 
împreună cu liliacul, în drum spre Ţara Proștilor, după ce 
fugise din casa fetiţei cu părul albastru. 


Îţi venea să te strici de ris, nu alta, uitându-te cum alerga 
Pierrot, nerăbdător, s-o întâlnească mai repede pe Malvina. 


- Ascultă, Buratino, întreba el la fiecare cincisprezece 
secunde. Tu ce crezi? O să se bucure când m-o vedea? 


— De unde vrei să știu? 

După alte cincisprezece secunde, Pierrot întreba din nou: 
— Ascultă, Buratino, ce zici, poate n-o să se bucure. 

— De unde vrei să știu eu? 


În sfârsit dădură cu ochii si de căsuţa cea albă, cu soarele, 
luna și stelele zugrăvite pe obloane. 


Un firicel de fum se înălța din horn, iar deasupra lui plutea 
un nouraș mic, asemănător unui cap de pisică. 

Clinele Artemon ședea pe prispă și mârâia din când în când 
la nourașul acela. 


Buratino nu prea avea el chef să se întoarcă la fetiţa cu 
părul albastru, dar îi era foame, iar mirosul de lapte fiert 


începu de departe să-i gâdile nările. 


„Dacă fetișcana asta o să se-apuce iar să-mi dea creştere 
aleasă, dau pe gât cana cu lapte și p-aci ţi-e drumul”, își zicea în 
gând Buratino. 


Tocmai atunci Malvina ieși din căsuţă. Într-o mână ţinea 
ceainicul de porțelan, iar în cealaltă, un coșuleţ cu prăjituri. 


Ochișorii îi erau roșii și umflaţi dg plâns. Era sigură că 
guzganii îl târâseră pe Buratino afară din magazie și că-l 
mâncaseră. 


Se așeză la măsuţa de păpuși care se afla pe cărăruia 
presărată cu nisip și florile albastre prinseră numaidecât să se 
legene, fluturașii se rotiră deasupra lor ca niște frunzuliţe albe 
și galbene și... tot atunci apărură Buratino și Pierrot 


Malvina făcu ochii mari, atât de mari, că i-ar fi putut 
cuprinde dintr-o dată pe amândoi băieţii în adâncul lor. 


Văzând-o pe Malvina, Pierrot începu să se biîlbâie. Rostea 
cuvinte atât de lipsite de înţeles și fără nici o legătură, încât nu 
face să le mai înșir aici. 


Buratino spuse, ca și cum nimic nu s-ar fi întâmplat: 


— Uite, ţi l-ain adus! N-ai decât să-i dai lecţii de bună 
purtare. 

Malvina abia atunci înţelese că nu visa. 

— Vai, cât sunt de fericită! șopti ea și adăugă îndată cu glas 
de om mare; Băieți, spălaţi-vă numaidecât pe mâini și pe dinţi. 
Artemon, du, te rog, băieţii la fântână! 

— Ai văzut, — mormăi Buratino, nu i-au zburat încă 
sticleţii din cap! Spală-te, curăţă-ţi dinţii. Nu știu, zău, pe cine 
din lumea asta n-ar da ea gata cu meteahna asta a curăţeniei... 


Se spălară, totuși, iar Artemon le scutură hăinuţele cu 
smocul de păr din vârful cozii. 


Apoi se așezară la masă, Buratino mânca, nu se-ncurca, în 
timp ce Pierrot abia se atingea de prăjituri. Se uita, ca vrăjit, la 
Malvina, ca și cum ar fi fost o prăjitură cu migdale, în cele din 
urmă fata își ieși din sărite: 

— Mă rog, ce-ai văzut la mine de te uiţi așa? îl întrebă ea. 
Mai bine ai sta liniștit si-ai mânca. 


— E multă vreme, Malvina, de când eu nu mai mănânc 
nimic, răspunse Pierrot. Știi... eu scriu poezii 


Buratino pufni în râs. 

Malvina făcu iar ochii mari: 

— Da-a?! Atunci spune-ne și noua o poezie! 

Cu faţa sprijinită în mânuţa ei gingașă, își ridică ochișorii 
frumoși spre nourașul care aducea la înfățișare cu un cap de 
pisică. 

Pierrot începu să spună poezia cu un glas atât de stins, de 
parcă vorbea din fundul unei fântâni adânci: 


A fugit Malvina. N-am s-o mai găsesc! 
Da, s-a dus Malvina, draga, scumpa mea! 
Şi mă-ntreb plângând: „Oare n-aş putea 
Viaţa-mi de păpușă să o părăsesc?" 


Dar n-apucă bine să-și sfârșească poezia, n-apucă nici 
Malvina să-i arate cât de mult îi plăcuse că, deodată, pe 
cărăruia presărată cu nisip, apăru o broască. 


Holbându-și la ei ochii bulbucaţi, le spuse: 


— Azi-noapte, broasca ţestoasă Tortilla, ieșindu-și din 
minţi, i-a povestit lui Carabas-Barabas de-a fir a păr despre 
cheiţa de aur... 


Speriată, Malvina dădu un țipăt, deși nu pricepuse nimic. 
Pierrot, cu gândul aiurea, ca toţi poeţii, rosti câteva cuvinte 
fără nici un înţeles, pe care iarăși n-are rost să le mai înșir aici. 
În schimb, Buratino sări ca ars şi începu să-și umple 
buzunarele cu prăjituri, bucățele de zahăr şi bomboane. 


Să fugim cât mai repede! Dacă buldogii polițiști îl aduc aici 
pe Carabas-Barabas, suntem pierduţi! 


Malvina se făcu la faţă albă, ca aripa unui fluturaș alb. 
Crezând că e gata să-și dea sufletul, Pierrot turnă fiertura din 
ceainic peste ea și Malvina se trezi cu rochiţa ei drăguță plină 
toată de cacao. 


Artemon lătră puternic și sări la Pierrot, căci el spăla 
rochiile Malvinei, îl înșfăcă de guler și-l scutură până ce 
omuleţul îngăimă, bilbâindu-se: 


— Ajunge, te rog! 


Broasca se holba cu ochii ei bulbucaţi la toată învălmășeala 
asta și spuse din nou: 


— Carabas-Barabas şi câinii polițiști vor fi aici peste un 
sfert de oră... 


Malvina fugi să-şi schimbe rochia. Pierrot, deznădăjduit, își 
frângea mâinile și încerca să se dea cu capul de nisipul de pe 
cărare. Artemon ducea în dinţi bocceluţa cu tot telul de lucruri 
de-aie gospodăriei. Ușile se trânteau. Vrăbiile gureșe ciripeau 
speriate prin tufișuri. Rândunelele, înspăimântate și ele, 
zburau atingând cu aripile pământul. Doar Bufnița din pod, 
parcă într-adins, pentru a-i speria mai tare, râdea în hohote. 





Buratino nu-și pierdu cumpătul. Puse în spinarea lui 
Artemon două bocceluţe în care se aflau lucrurile cele mai 
trebuincioase, iar pe Malvina, îmbrăcată acum într-o rochie 
frumoasă de drum, o așeză deasupra. Lui Pierrot îi porunci să 
se ţină de coada câinelui. Apoi, porni în fruntea lor, plin de 
curaj. 


- Și acum, vă rog! Nu vă pierdeţi capul! Să fugim!... 


Și când toţi, adică Buratino pășind bărbătește în frunte, 
Malvina săltând pe boccele, şi în urma lor Pierrot, cu capul 
împănat de poezii proaste în loc de minte sănătoasă, ieșiră din 
iarba deasă în câmp deschis, la marginea pădurii răsări barba 
încâlcită a lui Carabas-Barabas. Ferindu-se de soare, cu mina 
streașină la ochi, cerceta cu luare-aminte împrejurimile. 


O luptă crâncenă la marginea pădurii 


Senior Carabas-Barabas ţinea de zgardă doi câini polițiști. 
Când îi zări pe fugari, alergând pe câmpul deschis, rânji cu 
toată gura, arătându-și dinţi colţoși și mari... 

— Aha! răcni el, și slobozi buldogii. 


Câinii înrăiţi începură mai întâi să zvârle pământul cu 
picioarele dinapoi ca să-și facă vânt. Nu lătrau și nu se uitau la 
fugari, ci în altă parte, atât de mândri erau de puterea lor. 


Apoi se îndreptară în pas măsurat spre Buratino, Artemon, 
Pierrot și Malvina, pe care groaza îi ţintuise locului. 


Părea că totul este pierdut. Carabas-Barabas călca greoi în 
urma câinilor polițiști. Barba îi scăpa mereu din buzunarul 
hainei și i se încurca printre picioare. 

Artemon, prevăzător, își strânse coada, mârâind furios. 
Malvina își frângea mâinile: 

— Mi-e frică, mi-e frică! 

Pierrot, cu mânecile lui lungi atârnându-i jalnic în jos, o 
privea în neștire pe Malvina, încredinţat că nu mai era nici o 
nădejde de scăpare. 

Buratino fu cel dintâi care-și veni în fire. 


— Pierrot, — strigă el, — ia fata de mână și fugiţi spre lac, 
acolo unde sunt lebedele! Artemon, dă jos boccelele, scoate-ţi 
ceasul și pregătește-te de luptă! 

Îmbărbătată de glasul lui hotărât, Malvina sări jos din 
spinarea lui Artemon și o luă la fugă spre lac, săltându-și ușor 
rochiţa. Pierrot — după ea. 


Artemon aruncă boccelele din spinare, își scoase ceasul de 
pe labă și-și desfăcu funda din vârful cozii. Arătându-și colții, 
începu să sară când la stânga, când la dreapta, și să 
scormonească pământul cu picioarele dinapoi. 


Buratino, căţărat în vârful unui pin cu trunchiul plin de 
rășină, ce veghea singuratic pe câmpie, striga și urla de acolo 
de sus, cât îl ţinea gura: 


— Săriţi, voi fiare, păsări și gândaci! Au năvălit dușmanii! 
Săriţi în ajutorul omuleţilor de lemn. Săriţi în apărarea 
nevinovaţilor!... 


Buldogii polițiști parcă abia atunci îl zăriră pe Artemon. 
Dintr-un salt se aruncară asupra lui. Dar Artemon izbuti să se 
strecoare cu îndemânare printre ei și-și înfipse colții în ciotul 
de coadă al unuia și în coapsa celuilalt. 


Buldogii se suciră în loc, greoi, și se năpustiră iarăși asupra 
lui Artemon. Acesta sări sprinten în sus, lăsându-i să treacă pe 
sub el, și astfel izbuti din nou să-i jupoaie unuia coastele și 
celuilalt spinarea. 


Buldogii săriră pentru a treia oară asupra lui. Artemon, cu 
coada târâș prin iarbă, o porni razna pe câmp, alergând în 
cerc, ba lăsându-i să se apropie, ba aruncându-se într-o parte, 
chiar de sub nasul lor. Buldogii cei cârni se înfuriară de-a 
binelea. Mârâind îndârjiţi, fugeau fără grabă, dar cu 
încăpătânare, pe urmele lui Artemon, hotărâți să pună laba pe 
el, viu sau mort. 


În timpul ăsta, Carabas-Barabas se apropie de pin, îl 
cuprinse în braţe și începu să-l scuture: 


— Dă-te jos! Jos cu tine! 


Buratino se prinse zdravăn de o creangă, cu mâinile, cu 
picioarele, ba și cu dinţii. Așa de tare scutura Carabas-Barabas 
copacul, încât conurile de pe crengi se clătinau de mama 
focului. 


Conul pinului, plin de ghimpi, este cam de mărimea unui 
pepenaș galben și e destul de greu. Dacă te pocnește cumva un 
con de ăsta, atunci... vai și amar de tine. 


Buratino abia se mai ţinea pe creanga zgâlţâită vârtos. De 
acolo văzu că Artemon abia mai aleargă și el, cu limba 
atârnându-i din gură, ca o cârpă roşie. 


— Dă-mi cheiţa! urlă Carabas-Barabas, căscând o gură cât o 
șură. 

Buratino se târî de-a lungul crengii, ajunse în sfârșit în 
dreptul unui con mai mare și începu să-i roadă cu dinţii codiţa 
de care atârna. Cum Carabas-Barabas zgâltâia pomul din ce în 
ce mai tare, conul greu zbură deodată de pe creangă și... 
nimeri drept în gura lui cu dinţi mari. 


Carabas-Barabas se întinse jos cât era de lung. 


Buratino rupse al doilea con și poc! îl repezi drept în capul 
lui Carabas-Barabas, care răsună ca o tobă. 


— Săriţi! Ne-au încolţit dușmanii! strigă din nou Buratino. 
Ajutor! Săriţi în apărarea unor băieţași nevinovaţi!... 


Cei dintâi le veniră în ajutor lăstunii. Zburând foarte jos 
deasupra pământului, spintecau aerul drept sub nasul clinilor. 
Zadarnic clănţăneau aceștia, mânioși, din dinţi: lăstunul doar 
nu-i muscă: vâj-j-]! și gata... trecea pe sub botul lor ca un fulger 
cenușiu! 


Din nourașul asemeni unui cap de pisică, pică, fără veste, 
un vultur negru. Era vulturul care îi aducea de obicei Malvinei 
vânat. Își înfipse ghearele în spinarea unui câine poliţist și, 
desfăcându-și larg aripile lui puternice, se înălţă în văzduh cu 
câine cu tot. Și când ajunse în înaltul cerului lăsă să-i scape 
buldogul din gheare... 


Urlând înfiorător, câinele poliţist se prăvăli la pământ, cu 
picioarele în sus. 


Artemon îl încolţi pe celălalt câine dintr-o parte, îl izbi 
puternic cu pieptul, îl răsturnă, îl mușcă și apoi sări în lături. 


Și din nou o porniră, fugărindu-se prin câmpie în jurul 
pinului singuratic, Artemon și după el câinii polițiști care, deși 
zdrobiţi și mușcaţi, nu-l slăbeau de fel. 


În ajutorul lui Artemon veniră niște broscuţe care târau doi 
șerpi, orbi de bătrâneţe. Șerpii tot trebuiau să moară curând, 
curând, fie sub o rădăcină putredă, fie în stomacul unei berze, 
și broaștele îi înduplecaseră să-și sfârșească viaţa murind 
vitejește. 


Artemon cel cu suflet mare se hotărî să treacă la lupta 
hotărâtoare. Se propti în coadă și-și arătă colții. 


Buldogii se năpustiră asupra lui și toţi trei se rostogoliră ca 
o minge. 


Artemon își clămpănea fălcile și îi jupuia pe dușmani cu 
ghearele. Buldogii, neţinând seama de mușcături și zgârieturi, 
urmăreau doar un singur lucru: dintr-un salt cutezător să 
ajungă la beregata lui Artemon și să-i facă de petrecanie. 
Câmpia răsuna de schelălăit și de lătrat. 


În ajutorul lui Artemon sări acum și o familie de arici: 
ariciul, aricioaica, soacra ariciului, două mătuși nemăritate 
de-ale ariciului și ariceii cei mici. 

Veneau în zbor, zumzăind, bondarii grași, negri-catifelaţi, 
îmbrăcaţi în pelerine aurii; foșnind din aripi, se apropiau și 
bărzăunii cei haini. Cărăbușii de aur și gândacii mușcători, cu 
mustăţile lor lungi soseau și ei, târându-se încet. 

Fără să-şi precupeţească viaţa, toate fiarele, păsările și 
gândacii se năpustiră asupra nesuferiţilor câini polițiști. 


Ariciul, aricioaica, soacra ariciului, cele două mătuși 
nemăritate ale ariciului și ariceii cei mici, făcuţi ghem, se 
rostogoliră într-o clipită ca niște bile și-și înfipseră ţepii 
ascuţiţi drept în botul câinilor vrăjmași. 


Bondarii și bărzăunii îi înţepau și ei, din zbor, cu acele lor 
veninoase. Grave și liniștite, furnicile pătrundeau în nările 
câinilor, împroșcându-le cu un lichid usturător pe care-l 
fabrică numai ele. 


Cărăbușii aurii și gândacii îi mușcau de burtă. 
Vulturul, cu pliscul lui coroiat, îi ciocănea în creștetul 
capului când pe unul, când pe celălalt. 


Fluturașii și muștele roiau ca un nor des prin faţa ochilor 
lor întunecându-le vederea. 


Broscuţele ţineau gata pregătiţi cei doi șerpi, hotărâți s-o 
sfârșească într-o moarte vitejească. 


Și iată că unul din cei doi câini își căscă botul mare ca să 
strănute și să dea afară lichidul cel otrăvitor al furnicilor. 
Atunci șarpele batrân și orb se repezi cu capul drept în botul 
larg deschis al câinelui și, ca un sfredel, îi pătrunse în gâtlej. 

Același lucru se întâmplă și cu celălalt câine, în gâtlejul 
căruia pătrunse cel de al doilea șarpe. 


Amândoi câinii, înţepeniţi, mușcaţi și zgâriaţi din toate 
părţile, înă-bușindu-se, se zvârcoleau acum neputincioşi pe 
pământ. 

Viteazul Artemon ieși învingător în luptă. 


În vremea asta Carabas-Barabas izbuti, în sfârșit, să-și 
smulgă din gura lui cea mare conul cu ghimpi. Din pricina 
loviturii pe care-o primise în creștet, ochii i se făcuseră cât 
niște cepe. Clătinându-se pe picioare, de ameţeală, se sprijini 
de trunchiul pinului. Vântul îi resfira barba. 


Buratino, cocoţat drept în vârful pinului, văzu atunci cum 
capătul bărbii lui Carabas-Barabas, luat de vânt, se lipise de 
trunchiul îmbibat de rășină. 


Buratino cobori atunci pe o altă creangă și făcându-i în 
ciudă strigă: 

— Sâc, moșule, că nu m-ai prins! Și nici n-ai să mă prinzi 
vreodată! 


Sări jos și începu să alerge roată în jurul copacului. 
Carabas-Barabas întinse mâinile să-l înhate și, clătinându-se, 
se luă după băietel. 


Înconjură o dată copacul, gata-gata să-l apuce cu degetele 
lui încovoiate pe băieţel. Apoi mai alergă o dată în jurul 
copacului și încă o dată... 


Barba i se încolăcea și ea treptat în jurul trunchiului, 
încleindu-se în rășină, și când nu mai avu ce să se 
încolăcească, Carabas-Barabas se pocni cu nasul de copac. 
Buratino scoase limba la el și fugi spre iacul lebedelor, ca s-o 
caute pe Malvina și pe Pierrot. 


Artemon, ciufulit tot, șchiopăta în urma lui, în trei labe, pe 
cea de-a patra ţinând-o în sus. 

Pe câmpul de bătaie rămaseră cei doi câini polițiști, a căror 
viaţă nu mai preţuia nici cât o ceapă degerată. Doctorul în 


științe de păpuși, senior Carabas-Barabas, rămăsese și el pe 
loc, buimac, cu barba lipită de trunchiul pinului. 


În peșteră 


Malvina şi Pierrot stăteau în stufăriș, pe o moviliţă umedă 
dar caldă. 


Peste capetele lor se întindea un păienjeniș des și ocrotitor, 
înţesat cu aripi de libelule și cu ţînţari uscati. 


Păsări mici, albastre, zburând prin stufăriș, priveau 
voioase, dar cam nedumerite, la fetiţa care plângea amarnic. 


Din depărtare, se auzeau lătrături îndârjite și ţipete 
deznădăjduite: Artemon și Buratino își vindeau scump pielea. 


— Mi-e frică, mi-e frică! suspina Malvina, în deznădejdea 
ei, acoperindu-și faţa scăldată în lacrimi cu o frunză de 
brusture. 


Pierrot încerca s-o liniștească, recitându-i poezii: 


Stăm pe moviliţa 
Cu flori minunate 
Galbene și roșii, 

Și înmiresmate... 
Noi, pe movilită, 
Vara-ntreagă-om sta 
Singurei, și lumea 
Toată s-o mira 


Malvina bătu înciudată din picior. 

— Mi s-a urât, m-am săturat de tine, băiatule! Mai bine fă- 
mi rost de o frunză proaspătă de brusture, că asta e ciuruită 
toată și udă leoarcă. 


Deodată, zgomotul și tipetele din depărtare se stinseră. 
Malvina își frângea mâinile, văicărindu-se: 


— Să știi că Artemon și Buratino s-au prăpădit, s-au 
prăpădit... 


Și se aruncă zdrobită cu faţa pe mușchiul verde. 


Pierrot se frământa fără nici un rost în jurul ei. Vântul adia 
ușor prin stufiș. 


In sfârșit se auzi zgomot de pași. Venea pesemne Carabas- 
Barabas... Hain din fire cum era, avea să-i înșface pe amândoi 
și să-i bage în buzunarele lui fără fund. Stuful fu dat la o parte 
și deodată apăru Buratino, cu nasul în vânt și cu gura până la 
urechi. În urma lui șchiopăta Artemon, hărtănit binișor și 
încărcat cu boccelele. 


— Tocmai cu mine și-au găsit să se măsoare! spuse 
Buratino, parcă fără să ia seamă la bucuria Malvinei și a lui 
Pierrot. Nu-mi pasă nici de vulpe, nici de motan, nici de câini 
polițiști, nici chiar de Carabas-Barabas! Ptiu! Încalecă pe câine, 
fetiţo, iar tu, băiatule, apucă-te de coada lui. S-o pornim la 
drum... 


Și el porni voinicește peste mușuroaie, croindu-și drum cu 
coatele prin stufăriș, ocolind lacul ca să ajungă de cealaltă 
parte... 


Malvina și Pierrot nici măcar nu îndrăzneau să-l întrebe ce 
se-ntâmplase cu câinii polițiști și de ce nu mai sunt urmăriţi de 
Carabas-Barabas. 


Când ajunseră pe celălalt mal al lacului, credinciosul 
Artemon începu să schelălăie și să șchiopăteze rău de tot. 
Omuleţii fură nevoiţi să facă un popas, ca să-i oblojească 
rănile. Sub rădăcinile uriașe ale unui pin ce creștea pe un 
delușor pietros, dădură de-o peşteră. Cărară boccelele în 
peșteră și tot acolo se târî și Artemon. 


Viteazul câine își lingea câte-o labă și apoi o întindea 
Malvinei. Dintr-o cămășuţa veche a Malvinei, Buratino făcuse 
pansamente. Pierrot le ţinea și Malvina lega cu ele labele 
rănite ale lui Artemon. 


După ce-l oblojiră și-i puseră termometrul, Artemon 
adormi liniștit. 


Buratino spuse: 
— Pierrot, șterge-o și adu apă din lac! 


Pierrot porni ascultător, poticnindu-se și bolborosind 
felurite poezii; pe drum pierdu însă capacul ceainicului, iar 
apă aduse doar pe fund. 


Buratino spuse: 
— Malvina, fugi de caută vreascuri pentru foc! 


Malvina se uită cu dojană la Buratino, dădu din umeri, 
plecă și se-ntoarse cu un braţ de tulpiniţe uscate. 


Buratino spuse: 
— Mare belea pe capul meu cu binecrescuţii ăștia! 


Aduse singur apă, apoi tot singur adună vreascuri și conuri 
de pin, făcu la intrarea în peșteră un foc mare, care trosnea 
atât de tare, încât crengile pinului înalt prinseră să se clatine... 
Deasupra focului puse la fiert cacao cu apă. 


— Repede, așezaţi-vă la masă! 

În tot acest timp, Malvina tăcuse, cu buzele strânse. Dar 
acum nu se mai putu stăpâni și zise cu glas de om mare: 

— Să nu crezi cumva, Buratino, că dacă te-ai luptat cu câini 
polițiști și i-ai învins, dacă ne-ai scăpat de Carabas-Barabas și 
te-ai purtat bărbătește, ești acum scutit să te speli pe mâini și 
pe dinţi înainte de masă... 

De uimire, lui Buratino îi pieri graiul. Na-ţi-o bună! holbă 
el ochii la fetișcana atât de dârză. 

Malvina ieși din peșteră și bătu din palme: 

— Fluturași, omizi, gândaci, broscuţe... 


Nu trecu nici un minut și sosiră, în zbor, fluturi mari 
încărcaţi cu polenul florilor; târându-se, veniră omizile și 


gândacii ursuzi din gunoaie, iar mai apoi broscuţele, săltând 
pe burtă. 


Fluturașii, cu aripioarele desfăcute, se așezară pe pereţii 
peșterii ca s-o împodobească și ca pământul ce s-ar fărâmiţa să 
nu cadă în mâncare. 

Gândacii de gunoi rostogoleau în bulgărași tot gunoiul de 
pe jos și-l zvârleau afară din peșteră. 

O omidă albă și grasă se târî pe fruntea lui Buratino și, 
lăsându-i-se pe nas, îi stoarse puţină pastă de dinţi. Vrând, 
nevrând, trebuia să-și curețe dinţii. 

O altă omidă se și apucă să frece dinţii lui Pierrot. 

Apăru și un bursuc somnoros, care semăna cu un purceluș. 
Prinzând între labe omizile cafenii, le stoarse de pasta cafenie 
și o întinse pe încălţămintea omuleţilor; apoi cu ajutorul cozii 
lustrui ca oglinda cele trei perechi de ghete: ghetele Malvinei, 
ale lui Buratino și ale lui Pierrot. 

După ce le curăţă, căscă alene: he-he-he! și se îndepărtă 
călcând legănat, ca o rață. 

Veni în zbor și pupăza pestriță, voioasă și neastâmpărată, 
cu moţul ei cel roșu care i se zburlea de câte ori găsea ceva de 
mirare. 

— Pe cine să pieptăn? 

— Pe mine, spuse Malvina. Piaptănă-mă și fă-mi buclele! 
Uite ce zbârlită sunt! 

— Ascultă, drăguţo, dar oglinda unde-i? 

Atunci broaștele cu ochii bulbucaţi ziseră: 

— O aducem noi... 


Zece broaște porniră săltând spre lac. In loc de oglindă, 
aduseră un crap lucios ca oglinda, și atât de gras și somnoros, 
că-i era tot una unde-l duc broaștele, care-l târau de aripioare. 


Proptiră crapul în coadă, drept în faţa Malvinei și, ca să nu 
se înăbușe, începură să-i toarne apă din ceainic pe botișor. 


Neastâmpărata pupăză o pieptănă pe Malvina şi-i făcu 
buclele. Luă apoi cu grijă de pe perete un fluturaș și presără 
polenul de pe aripioarele lui pe năsucul fetiţei. 


— Gata, drăguţo! 
Și, sfârrr!... ca un ghemotoc pestriţ, zbură din peșteră. 
Broscuţele târâră şi ele crapul-oglindă înapoi în lac. 


Buratino şi Pierrot, vrând, nevrând, își spălară mâinile, ba 
chiar și gâtul. 


Abia atunci le dădu Malvina voie să se așeze la masă. 


După masă, în timp ce-și aduna firimiturile din poală, ea 
spuse: 


— Buratino, prietene, data trecută ne-am oprit la dictare. 
Să continuăm lecţia... 


Lui Buratino îi venea s-o zbughească din peșteră și să fugă 
încotro vedea cu ochii. Dar nu se-ndura să-și părăsească 
tovarășii neputincioşi și câinele bolnav. El mormăi: 


— N-am la mine tot ce-mi trebuie pentru scris. 
— Ba nu-i adevărat! Sunt ici, în bocceluţă! gemu Artemon. 


Se târî până la boccea, o desfăcu cu dinţii și scoase o 
sticluţă cu cerneală, penarul, caietul și chiar un glob 
pământesc mititel. 


— Nu ţine tocul așa de strâns și degetele atât de aproape de 
peniță, că o să te murdărești de cerneală! spuse Malvina, 
ridicându-și ochișorii frumoși spre tavanul peșterii, spre 
fluturași și... 

Deodată, se auzi un trosnet de crengi și voci groase. Prin 


faţa peșterii trecură Duremar, vânzătorul de lipitori de leac, și 
Carabas-Barabas, abia târându-și picioarele. 


Pe fruntea directorului teatrului de păpuși răsărise un 
cucui mare și roșu, nasul îi era umflat și toată barba numai 
smocuri și încleiată ca rășină. 


Oftând și scuipând într-una el spunea: 


— N-aveau când să fugă prea departe. Trebuie să fie pe aici 
pe undeva, prin pădure. 


Buratino se hotărăște să afle cu orice pret 
de la Carabas-Barabas taina cheiţei de aur 


Duremar și Carabas-Barabas trecură încet pe lângă peșteră. 


In timpul luptei, vânzătorul de lipitori se pitise de frică 
într-un tufiș. Când totul se sfârși, aşteptă până ce Artemon și 
Buratino se făcură nevăzuţi prin iarba deasă, și abia atunci se 
apucă să smulgă, cu mare greutate, barba lui Carabas-Barabas, 
învălătucită și încleiată de trunchiul pinului. 


— Ei, da” bine te-a mai potcovit băiatul! spuse Duremar. Va 
trebui să-ţi pun pe ceafă două duzini din cele mai bune 
lipitori... 

Carabas-Barabas se puse pe urlete: 


— O sută de mii de draci! Hai s-o pornim cât mai repede pe 
urma nemernicilor ălora! 


Carabas-Barabas și Duremar porniră îndată pe urmele 
fugarilor, își croiau cu mâinile drum prin iarbă, cercetând cu 
de-amănuntul fiecare tufiș și scotocind pe după fiecare 
moviliţă. 

Văzură fumul ce se înălța la rădăcina bătrânului pin, dar nu 
le trecu prin minte că omuleţii de lemn s-au adăpostit în 
peșteră și că pe deasupra au mai aprins și focul. 


— Pe nemernicul de Buratino am să-l tai bucăţele-bucăţele, 
cu briceagul, mormăi Carabas-Barabas furios din cale-afară. 


Fugarii se pitiră în fundul peşterii. 
— Ce-i de făcut? Să fugim? 


Dar Artemon, oblojit din cap pină-n picioare, dormea somn 
adânc. 


Ca să i se vindece rănile, câinele trebuia să doarmă 
douăzeci și patru de ceasuri în șir. 


Să-l lase oare pe credinciosul câine singur și fără ajutor în 
peșteră? 

Nu și nu! Ori scapă cu toţii, ori pier cu toţii! 

Ascunși în fundul peșterii, Buratino, Pierrot și Malvina se 
sfătuiră vreme îndelungată în șoaptă și hotărâră să aștepte 
zorile, să ascundă intrarea peșterei cu crengi, și, pentru o mai 


grabnică însănătoșire a lui Artemon, să-l hrănească în somn. 
Buratino spuse: 


— Eu vreau totuși să aflu cu orice preţ de la Carabas- 
Barabas în ce loc se află ușiţa pe care trebuie s-o descui cu 
cheiţa de aur. După ușiţa asta cică s-ar găsi un lucru minunat 
și neasemuit... Și lucrul acesta ne va aduce fericirea... 


— Mi-e frică să rămân fără tine, mi-e frică! scânci Malvina. 
— Dar ce, nu-l ai pe Pierrot? 
— Eh! el doar să spună poezii e bun!... 


— Ca un leu am s-o apăr pe Malvina, sări Pierrot, cu glas 
răgușit, așa cum vorbesc de obicei răufăcătorii învechiţi în 
rele. Tu nu mă cunoşti încă... 


— Bravo, Pierrot, de mult trebuia să te porţi așa! 


Și Buratino o luă la fugă pe urmele lui Carabas-Barabas și 
ale lui Duremar. 





Curând, dădu cu ochii de ei. Directorul teatrului de păpuși 
şedea pe malul râului, iar Duremar îi punea pe cucui o 
compresă din frunze de măcriș. 


De departe se auzea cum ghiorăie zgomotos pântecul lui 
Carabas-Barabas și cum piuie trist stomacul gol al 
vânzătorului de lipitori de leac. 


— Senior, trebuie neapărat să ne întremăm, spunea 
Duremar. Urmărirea nemernicilor s-ar putea prelungi până 


noaptea târziu. 


— Eu unul aș mânca pe loc un purceluș întreg și o pereche 
de răţuște, răspunse posomorit Carabas-Barabas. 


Cu chiu cu vai, prietenii se târâră spre ospătăria „La trei 
peștișori” căci firma se vedea bine de pe delușor. Dar Buratino, 
pitindu-se prin iarbă ca să nu fie văzut, ajunse acolo înaintea 
lui Carabas-Barabas și Duremar. 


Aproape de ușa ospătăriei, Buratino se dădu pe lângă un 
cocoș mare, care găsise pesemne un grăunte sau vreo fărâmiță 
de pâine și, scuturându-și mândru creasta roşie, scormonea 
pământul cu ghearele, poftind gălăgios găinile la ospăț. 


— Co-co-co-co! 


Buratino îi întinse pe palmă firimiturile unei prăjituri de 
migdale. 


— Serviti, senior comandant general! 


Cocoșul se uită aspru la băieţelul de lemn, dar nu se putu 
stăpâni și-i ciuguli din palmă. 
— Co-co-co-co! 


— Senior comandant general, eu trebuie să pătrund în 
ospătărie, dar în așa fel, încât stăpânul să nu bage de seamă. 
Am să mă pitesc după minunata dumitale coadă care 
strălucește în toate culorile, iar dumneata, te rog, să faci 
bunătatea să mă duci până la vatră! Ne-am înţeles? 


— Co-co-co-co! cârâi și mai mândru cocoșul. 


De fapt nu înţelesese nimic, dar ca să-și ascundă neștiinţa, 
se îndreptă ţanţoş spre ușa deschisă a ospătăriei. Buratino îl 
cuprinse de pene, pe sub aripi, și i se ascunse după coadă. Și 
așa, tiptil-tiptil, pătrunse în bucătărie, chiar până la vatra 
unde trebăluia stăpânul cel chel al ospătăriei, învârtind la 
flacără frigările și cratiţele. 


— Piei de-aici, hodorog bătrân, bun de supă! ţipă stăpânul 
la cocoş, făcându-i vânt cu piciorul. 

Cot-coo-dac! Cot-coo-dac! făcu cocoșul, și apoi, cu un țipăt 
deznădăjduit, zbură drept în uliţă, la găinile care dădeau 
semne de spaimă. 


Buratino se strecură, pe furiș, pe lângâ picioarele 
stăpânului și se piti după un urcior mare de lut. 


In aceeași clipă, se auziră glasurile lui Carabas-Barabas și 
Duremar. 

Stapânul ospătăriei le ieși înainte, înclinându-se adânc în 
faţa lor. Buratino se vâri în ulciorul de lut și se ghemui acolo. 


Buratino află taina cheiţei de aur 


Carabas-Barabas și Duremar înfulecau acum un purceluș 
bine fript, iar stăpânul hanului le tot umplea paharele. 


Sugând cu poftă un picioruș de purcel, Carabas-Barabas 
zise către stăpânul hanului: 


— Vinul ăsta e o porcărie; ia toarnă-mi mai bine din 
urciorul de colo! Și cu piciorușul de purcel, arătă spre urciorul 
în care se pitise Buratino. 


— Senior, urciorul acela e gol, răspunse stăpânul. 
— Minţi! Ia să-l văd! 


Stăpânul ospătăriei ridică atunci urciorul și-l răsturnă pe 
masă. Buratino se propti în coate cu toată puterea, de pereţii 
urciorului, ca să nu lunece în jos. 


— Văd ceva negru înăuntru! strigă răgușit Carabas-Barabas. 
— Și eu văd ceva alb, spuse Duremar. 


— Să-mi iasă buboaie pe limbă și să mă sece junghiul prin 
șale de vă mint, seniore. Urciorul e gol! 


— Dacă-i așa, pune-l pe masă; o să aruncăm în el oasele. 


Urciorul în care se afla Buratino fu așezat între directorul 
teatrului de păpuși și vânzătorul de lipitori de leac. Peste capul 
lui Buratino începură să curgă oasele și resturile din farfurii. 


Carabas-Barabas, după ce se satură de băut, își răsfiră barba 
la focul din vatră, ca să se topească rășina lipită de ea. 


— Am să-l așez pe Buratino ia așa în palmă, spuse el 
lăudăros, şi cu palma cealaltă o să-l pocnesc una că praful o să 


se-aleagă de el! 


— Nemernicul! Așa și merită, întări Duremar. Dar înainte 
de asta, n-ar strica să-i punem niscaiva lipitori, să-i sugă tot 
sângele... 


— Nu! şi Carabas-Barabas izbi cu pumnul în masă. Mai întâi 
să-i iau cheiţa de aur. 


Se băgă atunci în vorbă și stăpânul hanului, că doar știa de 
fuga omuleţilor de lemn: 


— Senior, nu trebuie să vă osteniţi căutându-l. Am eu aici 
doi flăcăi dibaci; am să-i chem și până mai sorbiţi un pahar, 
scotocesc ei toată pădurea și vi-l aduc încoace pe Buratino, la 
iuţeală. 


— Bine!  Cheamă-ţi flăcăii, spuse  Carabas-Barabas, 
întinzându-și tălpile uriașe în fata focului. Și pentru că se 
cherchelise începu să cânte cât îl ţinea gura: 


Prichindelul meu norod 
E de lemn și-i cam nerod. 
Iar pe viaţa lui stâpin 
Eu am fost și eu rămân, 
Mult vestitul Carabas, 
Mult temutul Barabas! 
Rege sunt peste păpuși — 
Ah, cum tremură la uși! 
Şi de cum îmi vede barba, 
Se-ncovoaie ca și iarba, 
Chiar și cea mai arătoasă... 
Am cravașă noduroasă, 
împletitâ-n șapte cozi, 
împletită-n șapte cozi... 
Cu cravașa fac un semn 
Și poporul meu de lemn 
Smirnă stă — și joacă strună. 
Bani, nu glumă îmi adună, 
Uite ici, în buzunare, 
Ici, în buzunarul mare. 


Cu glas plângăreţ, Buratino zise atunci din fundul 
urciorului: 


— Dezvăluie taina, nenorocitule, dezvăluie taina! 


Carabas-Barabas rămase ca trăsnit; apoi pocni din fălci și se 
holbă la Duremar: 


— Cine-a vorbit? Tu? 
— Nu, nu eu... 
— Atunci cine zice să dezvălui taina? 


Duremar avea obiceiul să creadă în tot felul de lucruri 
tainice, și unde mai pui că mai trăsese și la măsea. Faţa i se 
învineţi și se zbârci de frică, ca o smochină uscată. 

În timp ce se uita la el, lui Carabas-Barabas începu să-i 
clănţăne dinţii. 

— Dezvăluie taina! că de nu, nu te mai scoli de-aici, 


nenorocitule, ţipă din nou, prelung, glasul tainic din fundul 
urciorului. 


Carabas-Barabas încercă să sară în sus, dar nu izbuti nici 
măcar să se miște. 


— Ceee feeel dee ta-i-i-i-nă? spuse el bilbâindu-se. 
Glasul răspunse: 
— Taina broaștei țestoase Tortilla. 


De spaimă, Duremar lunecă sub masă, iar falca lui Carabas- 
Barabas atârna jalnic în jos. 


— Unde se află ușiţa, unde se află ușiţa? șuieră glasul, de 
parca ar fi suflat vântul prin horn, într-o noapte de toamnă... 

— Lasţ că-ţi spun, îţi spun. Numai să taci, să taci! șopti 
Carabas-Barabas. Ușa se află în odăiţa bătrânului Carlo, 
ascunsă de vatra zugrăvită... 


Abia rosti aceste cuvinte, că stăpânul hanului intră în 
cameră. 


— lată flăcăii, senior! Oameni de nădejde! Pentru bani, 
ăștia-s în stare să ţi-l aducă și pe dracul legat fedeleș... 


Și el arătă spre vulpea Alisa și motanul Bazilio, care se 
opriseră în prag. Vulpea își scoase de pe cap pălăria ei veche și 
făcu o închinăciune adâncă. 


— Senior Carabas-Barabas ne va dărui, sărmanilor de noi, 
zece galbeni, iar noi îl vom preda în schimb pe nemernicul de 
Buratino, fără să ne mișcăm din loc. 


Carabas-Barabas scoase zece bani de aur din buzunarul 
vestei: 


— Iată banii! Și acum spune, unde-i Buratino? 


Vulpea, după ce numără banii de câteva ori și oftă din greu, 
îi dădu pe din două cu motanul, arătă cu laba către masă: 


— Senior, e chiar sub nasul dumitale... se află pe masă, în 
urcior... 


Carabas-Barabas apucă urciorul și-l izbi cu furie de podea. 
Dintre cioburi și de sub grămada de oase sări Buratino. În 
timp ce toţi rămăseseră cu gurile căscate, el străbătu ca o 
săgeată camera, ieși în curte și se năpusti spre cocoșul care 
cerceta mândru, când cu un ochi, când cu altul, un gândac 
mort. 

Şi Buratino se prinse cu amândouă mâinele de coada lui de 
general. Cocoșul, fără să înțeleagă nici de data asta nimic, își 
desfăcu aripile și o luă la goană cu picioarele lui pintenate. 
Buratino se lăsă târât de el ca într-un vârtej, peste drumuri, 
dealuri și câmpii, spre pădure. 


Cârabas-Barabas, Duremar și stăpânul ospătăriei, venindu- 
și în fire, ţișniră din casă, luându-se pe urmele lui Buratino. 
Dar oricât se uitau, nu-l zăreau nicăieri; doar hăt departe, pe 
câmpie, cocoșul alerga cât îl ţineau picioarele. Dar cum toţi 
știau cât e de scurt la minte, nimeni nu-l luă în seamă. 


Buratino, pentru întâia oară în viața lui, e 
cuprins de deznădejde, dar până la urmă 
toate se sfârșesc cu bine 


Cocoșul cu mintea scurtă obosise; abia mai fugea, cu pliscul 
căscat. Burătino dădu în sfârșit drumul cozii lui răvășite. 


— Ia-o din loc, generale! Întoarce-te la găinile tale... 


Și porni de unul singur, prin frunziș, spre locul unde se 
vedea strălucind lacul lebedelor. 


Iată și pinul de pe delușorul pietros, iată și peştera. De jur 
împrejur erau împrăștiate crengi rupte. Iarba era brăzdată de 
urme de roţi. 


Inima lui Burătino prinse să bata cu deznădejde. Sări de pe 
delușor si se uită sub rădăcinile găunoase. 


Peștera era goală! 
Nici Malvina, nici Pierrot, nici Artemon! 


Pe jos se aflau doar două zdrenţe. Le ridică. Erau mânecile 
cămășuţei lui Pierrot, sfâșiate. 


„Fără îndoială că prietenii mei au fost răpiți! S-a sfârșit cu 
ei.“ Buratino își îngropă faţa în iarbă. Nasul i se înfipse adânc 
în pământ. 

Abia acum își dădu el seama cât de mult își iubea prietenii. 
Malvina n-avea decât să-i dea oricâte lecţii de bunăcuviinţă, 
iar Pierrot n-avea decât să-i spună, fie și de-o sută de ori, 
poeziile lui proaste, Buratino ar fi dat până și cheiţa de aur, 
numai să-i mai poată vedea. 


Lângă capul lui, se înălţă deodată, fără zgomot, o moviliţă 
de pământ sfărâmicios, din care ieși o cârtiţă catifelată, cu 
lăbuţe trandafirii; strănută piţigăiat de trei ori şi spuse: 


— Sunt oarba, dar am urechi foarte bune. În locul acesta s- 
a oprit un cărucior tras de niște oi. În cărucior ședeau 
Vulpoiul, guvernatorul Orașului Proștilor, și detectivii. 
Guvernatorul a poruncit așa: 


„Luaţi-i pe nemernicii ăștia. I-au zvântat în bătăi pe cei mai 
buni polițiști ai mei, în timp ce-și făceau datoria! Ridicaţi-i!“ 


Detectivii au răspuns: 
„Ham!“ 


S-au repezit în peșteră și am auzit înăuntru mare 
hărmălaie. Prietenii tăi au fost legaţi, aruncaţi în cărucior 
împreună cu boccelele lor și p-aci le-a fost drumul... 


La ce i-ar fi folosit lui Buratino să rămână întins pe jos cu 
nasul în pământ?! El sări cât colo și-o luă la fugă pe urmele 
roţilor, trecu de lac și ieși în câmpia cu iarbă deasă. 


Fugea mereu, fugea așa, în neștire. N-avea nici un plan, dar 
știa una și bună: trebuia să-și scape cu orice chip prietenii. 


Ajunse în sfârşit la prăpastia în care se rostogolise cu două 
nopţi mai-nainte, căzând între brusturi. Jos, zări iazul murdar 
în care-și avea casa broasca ţestoasă Tortilla. Pe drumul ce 
ducea către iaz cobora un cărucior tras de două oi slabe, numai 
pielea și osul, cu lâna numai zdrenţe. 


Pe capră şedea un motan gras, lat în fălci și cu ochelari de 
aur; el îndeplinea slujba de pârâtor pe lângă guvernator. În 
spatele lui stătea vajnicul Vulpoi-guvernator. Peste boccele 
erau culcaţi Malvina, Pierrot și Artemon, oblojit din cap până- 
n picioare. Coada lui, odinioară atât de frumos pieptănată, 
atârna din cărucior, iar moţul i se târa prin praf. 


In urma căruciorului pășeau cei doi câini detectivi — 
Doberman-Pintscher. 


Deodată, detectivii își ridicară boturile în vânt, și 
adulmecând zăriră deasupra prăpastiei tichia albă a lui 
Buratino. 


Fără a sta pe gânduri începură să se caţere în salturi mari 
pe urcușul repede. Înainte însă de a fi ajuns ei sus, Buratino, 
care nu mai avea unde să se ascundă și nici încotro să fugă, își 
ridică mâinile deasupra capului și, ușor ca o rândunică, se 
aruncă de pe piscul cel mai înalt în iazul murdar, acoperit de 
mătasea broaștei. 


Descrise mai întâi o curbă în aer și ar fi nimerit, fără 
îndoială, în iaz, sub ocrotirea mătușii Tortilla, dacă nu s-ar fi 
amestecat vântul cel puternic. 


Vântul îl prinse într-un vârtej pe ușurelul Buratino, care, 
cum știți, era făcut din lemn, îl învârti, îl răsuci ca pe un 
titirez, îl aruncă de colo-colo, și-l lăsă să cadă în cărucior, 
drept în capul Vulpoiului-guvernator. 


Motanul cel gras cu ochelari de aur, luat așa, fără veste, se 
prăvăli de pe capră și, pentru că era un fricos și un ticălos, se 
prefăcu leșinat. 


Vulpoiul-guvernator fricos nevoie mare, o rupse la fugă pe 
povârniș, ţipând, și dădu buzna într-o vizuină de bursuc. Dara 
nimerit prost căci bursucii, după cum se știe, nu prea sunt 
bucuroși de astfel de oaspeţi și le fac repede seama. 


Oile, speriate, răsturnară căruciorul. Malvina, Pierrot și 
Artemon căzură de-a berbeleacul printre brusturi, cu boccele 
cu tot. 


Toate astea se petrecură însă atât de repede, încât voi, dragi 
cititori, n-aţi fi apucat nici măcar să vă numărați degetele de la 
o mână. 

Câinii Doberman-Pintscher coborâră povârnișul în salturi 
mari. Ajungând în faţa căruciorului răsturnat, îl văzură 
leșinat pe motanul cel gras. În brusturi zăceau omuleţii de 


lemn și câinele oblojit de la cap la coadă. Dar Vulpoiul- 
guvernator nu se zărea nicăieri! 


Tocmai acela pe care detectivii trebuiau să-l păzească mai 
dihai ca pe lumina ochilor, se făcuse nevăzut de parcă l-ar fi 
înghiţit pă mântul. 


Primul detectiv, ridicindu-și botul în vânt, slobozi un 
schelălăit prelung de deznădejde. 


Al doilea detectiv făcu la fel. 

— Al-al-ai-u-u-u-u-u! 

Apoi amândoi o luară iarăși la goană; scotociră peste tot. 
Scotocind, schelălăiau plini de jale, pentru că simțeau de pe 
acum loviturile de bici pe spinare și vedeau gratiile de fier ale 
închisorii. 

Umiliţi din pricina neputinței lor, cu cozile între picioare, 
fugiră in Orașul Proștilor, gândindu-se ce minciuni să-ndruge 
la postul de poliţie. Pentru a-și scăpa pielea, se învoiră să 
spună că pe drum se întâmplase o minune și că Guvernatorul 
fusese ridicat de viu, în ceruri. 


Buratino începu să se pipăie încetișor: picioarele și mâinile 
îi erau întregi. Se târi apoi până lângă brusturele unde zăceau 
Malvina și Pierrot, le dezlegă frânghiile și-i puse în libertate. 


Malvina îl îmbrăţișa pe Buratino fără să spună un cuvânt, 
dar nu putu să-l sărute din pricină că băiatul avea nasul prea 
lung. 


Mânecile lui Pierrot erau rupte până la coate, pudra albă i 
se scuturase de pe faţă și se vedea acum că obrajii lui erau la fel 
ca ai tuturor, ba chiar tare rumeni, în ciuda dragostei lui 
pentru poezii. 


— M-am luptat vitejește, spuse el cu o voce groasă. Dacă ăia 
nu mi-ar fi pus piedică, n-ar fi pus ei mina pe mine în vecii 
vecilor. 


Malvina îi întări spusele: 


— S-a luptat ca un leu! 

Îl cuprinse apoi pe Pierrot de gât și-l sărută pe amândoi 
obrajii. 

— Destul acum! Nu vă mai pupaţi atât, mormăi Buratino. 
Să fugim! Pe Artemon îl vom târî de coadă după noi. 


Toţi trei îl prinseră pe nenorocitul câine de coadă și-l 
târâră după ei pe povârniș în sus. 


— Daţi-mi drumul, merg eu și singur, că așa... mi-e rușine, 
ofta câinele, oblojit tot. 


— Nu, nu se poate, ești încă prea slăbit. 


Dar nici nu apucară să urce până la jumătatea povârnișului, 
că pe culme apărură Carabas-Barabas și Duremar. Vulpea Alisa 
îi arăta cu laba pe fugari, iar motanul Bazilio își peria 
mustăţile și pufăia ameninţător. 


— Ha-ha-ha! Asta-i bună! chicoti Carabas. Iată că-mi iese in 
cale chiar cheiţa de aur. 


Buratino își făcu la iuţeală planul cum să scape de 
primejdia ce se abătuse iarăși asupra lor. Pierrot o strânse pe 
Malvina la piept, hotărât să-și vândă cât mai scump pielea. De 
astă dată însă nu mai aveau nici o nădejde de scăpare. 


Duremar chicotea și el în vârful povârnișului: 


— Senior Carabas-Barabas, să-mi dai mie câinele bolnav. Îl 
voi arunca în iaz, la lipitori. O să le priască... 


Gras din cale-afară, cum era, și leneș nevoie mare, lui 
Carabas-Barabas îi era greu să mai coboare până în vale, așa că 
începu să-i ademenească pe fugari, îndoindu-și degetul lui 
lung cât un cârnat: 


— Veniţi la mine, copilași... veniţi la mine. 


— Nu vă clintiţi, le porunci Buratino. Și chiar dacă ne este 
dai să murim, să primim moartea cu voioșşie. Pierrot, spune 


poeziile tale cele mai proaste. Iar tu, Malvina, sa râzi cât te-o 
tine gura... 


Cu toate micile ei metehne, Malvina era un tovarăș 
minunat. Își șterse iute lacrimile și prinse să râdă batjocoritor 
către cei care-i așteptau sus. 


Pierrot născoci numaidecât o poezie și o strigă în gura 
mare, cu un glas cât se poate de neplăcut: 


De vulpe mi-e mila 

C-o așteaptă băţul... 
Iar de Bazilio, hoţul, 

Vă spun drept, mi-e silă. 

Cât despre Duremar cel prostănac 
E un nerușinat, vezi bine! 
Carabas-Barabas e un fleac... 
Hei, Barabas, cui mai i-e frică azi de tine?!... 


În timpul acesta, Buratino se strâmba în fel și chip, bătându- 
și joc de Carabas-Barabas. 


— Ei măi, directore la teatrul de păpuși, butoi de bere fără 
bere, sac de grăsime plin cu prostie, dă-te jos, vino-ncoace să 
scuip drept în barba ta jumulită. 


Drept răspuns, Carabas-Barabas urlă înfiorător, iar 
Duremar își ridică mâinile uscate spre cer. 


Vulpea Alisa zâmbi acru: 
— Daţi-mi voie să le sucesc gâtul obraznicilor ăstora... 


O clipă numai și totul s-ar fi sfârșit... Dar deodată trecură 
în zbor lăstunii, șuierând. 


— Aici, aici, aici! 

Deasupra capului lui Carabas-Barabas zbură o coţofană, 
croncănind tare; 

- Mai repede, mai repede, mai repede! 


În vârful dealului apăru bătrânul tata Carlo, cu sprâncenele 
încruntate și cu mânecile suflecate. Ţinea în mâini un ciomag 


noduros. 


Lui Carabas-Barabas îi făcu vânt cu umărul, iar lui 
Duremar cu cotul. Pe vulpea Alisa o croi pe spinare cu 
măciuca, iar pe motanul Bazilio îl zvârli cât colo, pocnindu-l 
cu cizma. 


După aceea, se aplecă privind în vale spre locul unde se 
aflau omuleţii de lemn și strigă bucuros: 


— Buratino, fiul meu, năzdrăvanule!... Ești teafăr, sănătos? 
Hai, vino mai repede la mine. 





Buratino se întoarce în sfârşit acasă, împreună cu tata 
Carto, Malvina, Pierrot si Artemon. 


Ivirea neașteptată a lui Carlo, cu un ciomag în mână, cu 
sprâncenele încruntate, îi băgă în sperieţi pe nemernici. 


Vulpea Alisa se strecură târâș prin iarba deasă și de acolo o 
rupse la fugă. Dar, din când în când se tot oprea, îndoindu-se 
de durere, din pricina loviturii primite. 


Motanul Bazilio zburase cât colo, la vreo zece pași, și acum 
pufăia plin de ciudă, ca un cauciuc de bicicletă găurit. 


Duremar, ridicându-și poalele paltonului verde, cobori 
dealul, bodogănind într-una: 

— Eu n-am nici o vină, nici o vină... 

Dar deodată, ajungând într-un loc mai povârnit, se 
rostogoli de-a dura, căzând în iaz cu un plescăit asurzitor. 


Carabas-Barabas rămase locului, în picioare, cu capul vârât 
între umeri. Nu i se mai vedea decât vârful urechilor. Barba îi 
atârna jalnic, ca un gemotoc de câlţi. 


Buratino, Pierrot și Malvina se căţărară îndată pe coastă în 
sus. Tata Carlo îi luă pe rând în braţe, amenintându-i cu 
degetul: 

— Vă arăt eu vouă, neastâmpăraţilor! 

Și-i băgă pe toţi în sân. 

Cobori câţiva pași, se opri și se aplecă asupra nenorocitului 


de câine. Recunoscător, credinciosul Artemon ridică botul și-i 
linse nasul iui Carlo. Buratino ţișni și el din sân: 


— Tată Carlo, noi fără câine nu mergem acasă. 


— Ehe-he! — răspunse Carlo, — o să fie cam greu. Ei, dar 
acum treacă de la mine! O să-l duc cum oi putea și pe căţelușul 
vostru. 


Îl ridică pe umăr ca pe un sac și, răsuflând greu din pricina 
poverii, urcă anevoie până sus, unde dădu de Carabas-Barabas: 
stătea țintuit locului, cu capul între umeri și cu ochii holbaţi. 


— Dar păpușile sunt ale mele... bolborosi el. 


Tata Carlo îi răspunse aspru: 


— Vai de capul tău! Om bătrân și cu cine te-ai înhăitat! Cu 
niște pungași cunoscuţi de toată lumea, cu Duremar, cu 
motanul și cu vulpea! Pe cei mici îi asuprești... rușine ţie, 
doctor de păpuși! 


Și Carlo porni pe drumul ce ducea spre oraș. 


Carabas-Rarabas, tot cu capul vârât între umeri, îl urma 
pas cu pas. 


— Dă-mi păpușile înapoi! 


— Pentru nimic în lume să nu i le dai! strigă Buratino, 
scotând capul din sân. 


Așa au mers ei și au tot mers. Trecură de ospătăria „La trei 
peștișori” în pragul căreia stătea jupânul cel chel, făcându-le 
plecăciuni și arătând cu amândouă mâiniie fripturile ce 
sfârâiau pe vatră. Prin faţa ușii se învârtea, încoace și încolo, 
încolo și încoace, cocoșul cu coada smulsă, povestind plin de 
mânie pozna lui Buratino. Găinile, înţelegătoare, îi ţineau 
isonul: 


— Vai, vai, ce jale! Of, of, dragul nostru cocoș! 


Carlo se urcă pe un delușor, de unde putea vedea marea, 
brăzdată ici și colo de valuri mai întunecate, aduse de vânt, și 
tot de acolo zări orășelul cel vechi, de culoarea nisipului, 
scăldat de soarele arzător, și acoperișul de pânză al teatrului de 
păpuși. 

Carabas-Barabas, ţinându-se la trei pași în urma lui Carlo, 
bolborosi: 


— O sută de galbeni îţi dau pentru păpuși. Vinde-mi-le mie! 


Buratino, Malvina și Pierrot așteptau cu sufletul la gură să 
audă răspunsul lui Carlo. 


El răspunse hotărât: 


— Nu! Dacă ai fi fost un director bun și un om cu suflet, ți- 
aş fi dat înapoi omuleţii. Dar tu ești mai hain decât un 
crocodil. Nu ti-i dau și nici nu ţi-i vând! Cară-te de-aici! 


Carlo cobori dealul și, nemailuându-l în seamă pe Carabas- 
Barabas, intră în orășel. 


Acolo, într-o piaţă pustie, stătea, neclintit, de strajă un 
poliţist. De căldură și plictiseală, mustăţile i se pleoștiseră, 
pleoapele i se încinseseră, iar deasupra pălăriei în trei colţuri 
roiau muștele. 


După ce-și vâri barba în buzunar, Carabas-Barabas îl apucă 
deodată pe Carlo de guler, pe la spate, și urlă ca să se audă în 
toată piaţa: 


— Puneţi mâna pe hoţ! Mi-a furat păpușile! 


Dar polițistul, plictisit și toropit de căldură, nici măcar nu 
se clinti din loc. Carabas-Barabas sări atunci la el, cerându-i cu 
tot dinadinsul să-l aresteze pe Carlo. 


— Dar tu cine ești? întrebă alene polițistul. 


— Eu sunt senior Carabas-Barabas, doctor în științe de 
păpuși, directorul vestitului teatru, cavaler al Marelui Ordin, 
cel mai bun prieten al regelui. 


— Şi de ce ţipi la mine? zise polițistul. 


În timp ce Carabas-Barabas se ciorovăia cu el, tata Carlo, 
bocănind cu bastonul în caldarâm, se apropie de casa în care 
locuia. Descuie apoi ușa odăiţei lui întunecoase de sub scară, îl 
dădu jos de pe umeri pe Artemon si îl așeză pe pat, după aceea 
îi scoase din sân pe Buratino, pe Malvina și pe Pierrot, și-i 
așeză unul după altul, pe masă. Malvina spuse numaidecât: 


— Tată Carlo, vezi, te rog, mai întâi de câine. Băieți, treceţi 
îndată la spălat... 


Apoi își împreună mâinile cu deznădejde: 


— Rochiţele mele! Pantofiorii mei cei noi, drăguţele mele 
panglicuţe — toate au rămas printre brusturi, pe fundul 
râpei!... 


— Nu-i nimic, nu fi mâhnită, căută s-o împace bătrânul 
Carlo. Mai spre seară dau eu o fugă și-ţi aduc toate boccelele. 


După ce desfăcu cu grijă pansamentul de pe labele lui 
Artemon, văzu că rănile îi erau aproape vindecate, dar că 
bietul de el nu se putea mișca din pricină că era lihnit de 
foame. 


— O farfurie cu terci din făină de ovăz și un oscior cu 
măduvă, — oftă Artemon, — și sunt gata să mă lupt cu toţi 
câinii din oraș! 

— Vai, vai, vai! se căină Carlo. N-am în casă nici măcar o 
fărâmiţă de pâine, iar în buzunar nici o leţcaie... 

Malvina se porni să plângă în hohote, iar Pierrot, 
îngândurat, își freca fruntea cu palma. 

— Am să ies în stradă să spun poezii şi am să strâng de la 
trecători o grămadă de bani... 


Carlo dădu din cap: 


— Fiule, dacă faci una ca asta, mi-e să nu dormi la poliţie; o 
să te închidă ca pe un cerșetor! 


Toţi, afară de Buratino, erau abătuţi. El însă zâmbea șiret și 
se tot învârtea, de parcă n-ar fi stat pe masă, ci pe un titirez. 





— Destul cu văicăreala! spuse el sărind jos și scoţînd ceva 
din buzunar. Tată Carlo, ia bărdiţa și smulge pânza aceea 
găurită de pe perete. 


Cu nasul în vânt, arătă către vatră, către ceaunul din vatră 
și către dâra de fum, zugrăvite toate pe bucata de pânză veche. 


Carlo se miră: 


— Dar de ce, fiule, să prăpădim un tablou atât de minunat? 
Iarna mă uit la el și îmi închipui că este un foc adevărat, că în 
ceaun fierbe într-adevăr o ciorbă de miel cu usturoi, și mi se 
face parcă mai cald. 


Tată Carlo, îţi dau cuvântul meu de păpușă ca vei avea 
curând un foc adevărat pe vatră, un ceaun adevărat de tuci și o 
ciorbă fierbinte. Rupe pânza. 


Buratino vorbea atât de hotărât, încât tata Carlo, după ce se 
scărpină după ceafă și clătină din cap mormăind, luă cleștele și 
ciocanul și începu să desprindă tabloul, în spatele căruia, după 


cum știm, se afla un păienjeniș des, înţesat cu musculiţe 
moarte. 


Carlo mătură încetișor păienjenișul și abia atunci dădu cu 
ochii de o ușă micuță din lemn de stejar, înnegrit de vreme. In 
cele patru colţuri erau cioplite figuri zâmbitoare, iar la mijloc 
un omuleţ care juca, un omuleţ cu un nas lung. 


După ce scuturară bine praful, Maivina, Pierrot, tata Carlo 
și chiar flămândul Artemon strigară toţi deodată: 


— Dar asta-i chiar poza lui Buratino! 


— Știam eu, spuse Buratino, cu toate că, la drept vorbind, 
nici nu se gândise la așa ceva, ba dimpotrivă rămăsese și el cu 
gura căscată. Iată și cheia ușiţei. Deschide, tată Carlo... 


— Uşa asta micuță și cheiţa ei de aur, — spuse Carlo, — au 
fost făcute de mult de un meșter tare priceput. Să vedem acum 
ce se ascunde în dosul ei. 


Vâri cheiţa în broască și o răsuci... îndată se auzi o melodie 
vioaie și foarte plăcută, de parcă ar fi cântat o flașnetă mică. 


Tata Carlo împinse ușa, care se deschise încet, scârtâind. 


Tocmai atunci răsunară sub fereastră niște pași grăbiţi și 
numai-decât îl auziră pe Carabas-Barabas urlând: 


— In numele regelui din Tarabari, arestaţi-i pe Carlo, pe 
bătrânul cel viclean. 


Carabas-Barabas pătrunde în odăița de 
sub scară 


După cum știm, zadarnic căutase Carabas-Barabas să-l 
înduplece pe polițistul cel somnoros să-l aresteze pe Carlo. 
Văzând că n-o scoate la capăt, Carabas-Barabas o luă din nou la 
fugă pe stradă. 


Barba lui, răsfirată de vânt, se agăța de nasturii și 
umbrelele trecătorilor. Insă Carabas-Barabas își făcu loc cu 
coatele, scrâșnind din dinţi. Băieţii fluierau asurzitor și 
zvârleau după ei cu mere putrede. 


Carabas-Barabas intră în goana mare la primarul orașului. 
Era o zi nespus de călduroasă, și la ora aceea primarul, numai 
în pantaloni scurţi, şedea în grădină, lângă fântâna ţisnitoare, 
si se răcorea cu li-monadă. 





Șase rânduri de bărbii avea primarul, iar nasul i se pierdea 
între fălcile grase și trandafirii. In spatele lui, așezați sub un 
tei, patru polițiști amărâţi nu mai pridideau cu destupatul 
sticlelor cu limonada. 


Carabas-Barabas se aruncă în genunchi în faţa primarului 
și, întinzându-și lacrimile pe faţă cu barba lui năclăită, începu 
să urle cât îi ţinea gura: 


— Sunt un orfan nenoroci. Am fost batjocorit, furat, 
bătut... 


— Cine a cutezat să-și bată joc de un orfan? întrebă 
primarul, răsuflând anevoie. 


— Cel mai înverșunat dușman al meu, bătrânul flașnetar 
Carlo. El mi-a furat trei din cele mai bune păpuși și acum vrea 
să dea foc vestitului meu teatru! E în stare să dea foc si să 
jefuiască tot orașul dacă nu-l băgaţi, fără întârziere, la 
închisoare. 


Pentru a-și întări spusele, Carabas-Barabas scoase un pumn 
de galbeni și-i lăsă să cada în papucul primarului. 


Ca să nu mai lungim vorba, atâta s-a jeluit și a îndrugat la 
verzi și uscate, încât primarul, speriat din cale afară, dădu 
poruncă celor patru polițiști de sub tei: 


— Urmaţi-l pe acest preacinstit orfan și procedaţi cum se 
cuvine, în numele legii! 


Carabas-Barabas, însoţit de cei patru polițiști, se repezi 
într-un suflet la locuinţa lui Carlo și începu a striga: 


— In numele regelui din Tarabari, arestaţi-l pe acest hoţ și 
nemernic! 


Dar ușa era încuiată; din odăiţă nu răspunse nimeni. 
Atunci Carabas-Barabas strigă iarăși: 

— In numele regelui din Tarabari, spargeţi ușa! 

Poliţiştii se opintiră cu putere; tăbliile putrede ale ușii 
zburară din ţiţîni și în zăngănit asurzitor de săbii, cei patru 
vajnici polițiști năvăliră în odăiţa de sub scară. 

Năvăliră în odăiţă chiar în clipa când Carlo, plecându-și 
capul, trecea pragul ușiţei tăinuite din perete. 

El coborâse cel din urmă și ușiţa... pac! se închise în urma 
lui. Cântecul cel dulce se stinse. In odăiţa de sub scară zăceau 


împrăștiate numai fașe murdare și pânza pe care era zugrăvită 
vatra, sfâșiată și mototolită. 


Carabas-Barabas se repezi la ușiţa tainică și începu să 
lovească în ea cu pumnii și cu picioarele. 


— Bum, bum, bum! 

Dar uşa era trainică. 

Carabas-Barabas își făcu vânt și se izbi cu spatele de ușă. 
Ușiţa nici că se clinti. 

Înfuriat peste măsură, bătu din picioare şi răcni la polițiști: 


— În numele regelui din Tarabari, spargeţi ușa asta 
blestemată! Poliţiștii se pipăiau de zor, unul pe celălalt. Unul 
avea nasul julit, altul un cucui în cap. 


— Nu! Aici nu-i lucru curat! șoptiră ei și porniră întins să-l 
înștiinţeze pe primarul orașului că făcuseră totul în numele 
legii, dar că, pesemne, însuși necuratul venise în ajutorul 
bătrânului flașnetar, care se făcuse nevăzut prin perete. 


În odăiţa pustie de sub scară, Carabas-Barabas își smulgea 
barba de ciudă și se tăvălea pe jos, urlând și văicărindu-se ca 
un turbat. 


Ce găsesc ei în dosul ușiței tainice 


În timp ce Carabas-Barabas se tăvălea ca un turbat, 
smulgându-și barba de furie, Buratino, Malvina, Pierrot și 
Artemon, urmaţi de tata Carlo, coborau sub pământ pe scara 
dreaptă, de piatră. 


Tata Carlo ţinea în mână un capăt de lumânare. Flacăra ei 
pâlpâitoare arunca pe perete umbre mari, și puteai să vezi 
când capul ciufulit al lui Artemon, când mâneca lungă a lui 
Pierrot — dar sâmburele de lumină nu răzbea să lumineze 
bezna în care se adâncea scara. 


Malvina se ciupea într-una de urechi, ca să nu izbucnească 
în plâns, de frică... 


Pierrot, ca totdeauna, bolborosea tam-nesam poezii de-ale 
lui: 
Pe pereţi umbre tot joacă; 
Teamă nu mi-e! Ce-or să-mi facă?... 
Fie scara cât de-abruptă, 
Bezna cit de ne-ntreruptă, 


In pământ tot n-om intra, 
Om ajunge undeva!... 


Buratino o luase înaintea tovarășilor săi, iar tichia lui albă 
de-abia se mai zărea undeva, în josul scării. 

Deodată se auzi un șuierat, ceva căzu, rostogolindu-se cu 
zgomot, și numaidecât după asta, glasul plângăret al lui 
Buratino răzbi până la ei: 


- Săriţi! Ajutor! 


Într-o clipită, Artemon, uitând că era rănit și flămând, se 
repezi și răsturnându-i pe Malvina și pe Pierrot, o porni în jos, 
pe scări, ca un vârtej negru. 


Se auzea cum îi clănţăne dinţii în gură. Pe urmă iarăși 
izbucni un țipăt. 


Apoi se așternu liniște; doar inima Malvinei ticăia ca un 
ceas deșteptător. 


O rază mare de lumină scălda dintr-o dată scările. Flacăra 
luminării din mâna lui tata Carlo începu să pălească. 


— Priviţi, priviţi încoace! strigă tare Buratino. 


Malvina începu să coboare cu iuţeală scările, mergând de-a- 
ndăratelea; după ea sărea Pierrot, iar cel din urmă cobora 
Carlo, îndoit din şale si pierzându-și mereu galenţii pe drum. 


Jos, acolo unde se sfârșea scara cea abruptă, şedea Artemon 
pe o platformă de piatră și se lingea pe bot. La picioarele lui 
zăcea sugrumat guzganul Sușara. 


Buratino sfâșie cu amândouă mâinile pâsla putrezită care 
astupa o deschizătură în peretele de piatră. De acolo se revărsa 
o lumină albastră. 


Se strecurară cu toţii prin deschizătură și dintr-o dată 
razele soarelui îi izbiră drept în ochi. Ele cădeau din tavan, 
printr-un ochi de geam rotund. 


Razele acestea, în care tremurau firicele de praf, dansând 
necontenit, luminau o încăpere rotundă cu pereţi de marmură 
gălbuie. În mijlocul ei se afla un teatru de păpuși nespus de 
frumos, iar pe cortină strălucea, șerpuind, un fulger aurit. 


De amândouă părţile cortinei se înălţau două turnuri 
pătrate, vopsite în așa fel, încât păreau clădite din cărămizi 
mici, roșii. Acoperișurile ţuguiate, din tablă verde, scânteiau 
puternic în soare. 


Pe turnul din stânga se vedea un ceas cu acele de bronz, iar 
pe cadran, în dreptul fiecărei cifre, erau pictate chipuri 


zâmbitoare de fetiţe și băieţi. 

Pe turnul din dreapta se adâncea o ferestruică rotundă cu 


geamuri în multe culori. 
Deasupra acestei ferestruici, cocoţat pe acoperișul din tablă 


verde, ședea Greierul Vorbitor. Cu gurile căscate de uimire, se 
opriră în faţa acelui teatru minunat, și atunci greierașul grăi 


încet și limpede: 


— 'Ţi-am spus eu atunci, Buratino, că te așteaptă primejdii 
mari și întâmplări înspăimântătoare. Din fericire, totul s-a 
sfârșit c u bine. Ar fi putut însă să se sfârșească rău... Așa, 
vezi!... 


Greierul Vorbitor avea un glas sfătos, bătrânesc și pe 
deasupra părea și supărat, pentru că fusese cândva lovit în 
cap, cu toată vârsta lui înaintata, de o sută de ani. În ciuda 
bunătăţii lui înnăscute, nu putuse încă uita obida nemeritată și 
de aceea nu mai adăugă nimic; mișcă din mustăcioare pentru 
a-şi scutura parcă praful de pe ele și se strecură încet, undeva, 
într-o crăpătură părăsită, cât mai depatre de zgomotul lumii. 


Atunci tata Carlo spuse: 


— Și eu care credeam că o să găsim cel puţin o grămadă de 
aur și argint! Când colo dau peste o jucărie veche și atâta tot... 


El se apropie apoi de ceasul zidit în turn, bătu cu unghia pe 
cadran și, pentru că într-o parte a ceasului atârna o cheiță 
într-un cui, o luă si învârti ceasul... 


Se auzi un tic-tac puternic și acele se mișcară. Acul mare se 
apropie de cifra douăsprezece, iar cel mic, de șase. Inauntrul 
turnului se auzi un fâștit și un şuierat, iar ceasul sună tare de 
șase ori... 


Intr-o clipită, ferestruica cu geamurile colorate din celălalt 
turn se deschise și ea; din ea ţișni o pasăre pestriță, mișcându- 
se pe un arc și bătând din aripi. Și păsărică ciripi de șase ori, 
chemând: 

— La noi! La noi! La noi! La noi! La noi— la noi! 


Pasărea se făcu nevăzută, ferestruica se închise și începu să 
cânte o flașnetă. Cortina se ridică... 


Nimeni, nici chiar tata Carlo, nu văzuse vreodată un decor 
mai frumos. 

Scena înfățișa o grădină. Prin copăceii cu frunze aurii și 
argintii cântau graurii, mișcându-se pe un arc cât o unghie de 


mare. Un copăcel era încărcat cu mere, fiecare din ele nu mai 
mare decât un bob de hrișcă. Sub copaci se plimbau păuni 
care, săltându-se în vârfui picioarelor, ciuguleau merele. Prin 
poieniţă, împungându-se cu coarnele, zburdau două căprioare, 
iar în aer fâlfâiau fluturași atât de mici, că abia puteau fi 
văzuţi. 

Așa trecu cam un minut. Graurii amuţiră, păunii si 
căprioarele fugiră în culise, iar copacii dispărură prin 
deschizăturile tainice de sub podeaua scenei. 


Pe fundalul decorului apărură niște nori străvezii, apoi un 
soare roșu răsări deasupra pustiului nisipos. Din dreapta și din 
stânga culiselor se iviră dintr-o dată liane asemănătoare unor 
șerpi, iar pe una din ele era încolăcit un șarpe boa adevărat. Pe 
o altă liană se legăna o familie de maimute, ţinându-se numai 
în cozi. 


Scena înfățișa Africa. 


Pe nisipul auriu, în bătaia soarelui arzător, treceau felurite 
animale sălbatice. 


Din trei sărituri, trecu în goană leul cu coama lui stufoasă 
Și, cu toate că nu era mai mare ca un motănaș, păru totuși 
înfricoșător. 


Ridicat pe labele dinapoi, trecu, in mers legănat, un urs de 
catifea, ţinând într-o labă o umbrelă. 

Nesuferitul crocodil apăru și el, târâș. Ochii lui mici și răi 
aruncau acum o căutătură blândă. Dar Arternon bănui că se 
preface și mârâi îa el. 


Trecu în salturi un rinocer cu cornul lui ascuţit înfipt într-o 
minge de gumă, ca să nu împungă pe nimeni. 

Cu gâtul întins, trecu în fuga o girafă, aducând la înfățișare 
cu o cămilă vărgată, și având în frunte două corniţe. 


Veni apoi elefantul, prietenul copiilor, deștept şi bun la 
suflet, mișcându-și mereu trompa în care ţinea o bomboană de 


soia. 


Ultimul trecu, scuturându-se de zor, șacalul — un fel de 
câine sălbatic, foarte murdar. Artemon se aruncă asupra lui cu 
un lătrat, iar tata Carlo cu greu izbuti să-l tragă înapoi de 
coadă, târându-l cât mai departe de scenă. 


Asa trecură, rând pe rând, animalele sălbatice. Deodată 
soarele se stinse. Prin întuneric, ceva cobori de sus și altceva 
apăru din lături. 


Apoi se auzi un sunet melodios, de parcă un arcuș trecuse 
peste strunele unei viori. 


Se aprinseră câteva felinare ca acelea de pe stradă. Pe scenă 
apăru piaţa unui oraș. Ușile caselor se deschiseră îndată și din 
ele ieșiră în fuga mare câţiva omuleţi, care se urcară cu toţii 
într-un tramvai mic, ca o jucărie. Taxatorul sună, vatmanul 
învârti de mâner, un băieţel zorit se căţără la iuţeală pe 
tampoane, miliţianul fluieră în urma lui și tramvaiul coti pe o 
străduţă lăturalnică, printre casele înalte. 


Trecu apoi un biciclist pe o bicicletă cu niște roţi mici cât o 
farfurioară de dulceaţă. Un jurnalist cu niște ziare mici ca 
niște foi de calendar, împăturite în patru, străbătu piaţa în 
fugă. 

Un vânzător ambulant împingea prin piaţă căruciorul lui 
cu îngheţată. Pe balconașele caselor apărură deodată câteva 
fetiţe, făcându-i semne grăbite, dar omul cu îngheţata dădu 
din mâini și le spuse: 

— S-a vândut îngheţata! Pe altă dată! 

Atunci se lăsă cortina, cu fulgerul ei șerpuitor aurit. 

Tata Carlo, Malvina și Pierrot nu-și mai veneau în fire de 


încântați ce erau. Buratino, cu mâinile băgate în buzunare, cu 
nasul în vânt, spuse lăudăros: 


— Aţi văzut? Se vede treaba că nu degeaba m-am murat eu 
în baltă la mătușa Tortilla. In teatrul ăsta vom reprezenta noi 


o comedie. Știţi care? „Cheiţa de aur sau nemaipomenitele 
păţanii ale lui Buratino și ale prietenilor săi.“ Pun rămășag că 
senior Carabas-Barabas va plesni de ciudă. 


Pierrot își frecă cu palma fruntea încreţită: 
— Eu voi scrie comedia asta în versuri minunate. 


— Eu voi vinde îngheţată și bilete, spuse Malvina. Dacă o să 
găsiţi că am și eu talent, am să încerc să joc rolul unei fetiţe 
drăguţe... 


— Staţi, copii, dar de învăţătură când o să vă apucaţi? 
întrebă tata Carlo. 


Păpușile răspunseră într-un glas: 
— O să învăţăm dimineaţa... Iar seara o să jucăm la teatru. 


— Ei, așa da, copilași! spuse tata Carlo. Eu unul o să cânt 
din flașnetă să înveselesc preacinstitul public, iar de-o fi să 
cutreierăm cândva toată Italia, am să mân calul din oraș în 
oraș și am să gătesc ciorbă de miel cu usturoi... 


Artemon asculta, ciulind urechile, și-și răsucea capul 
încoace șşi-n-colo, privind cu ochi strălucitori la prietenii săi, 
de parcă ar fi vrut să-i întrebe: „Dar eu ce-am să fac?" 


Buratino mai spuse: 


— Artemon o să aibă-n paza lui toate lucrurile și costumele 
teatrului și tot el o să păstreze și cheile de la cămară. In timpul 
reprezentaţiei, ascuns în culise, va răcni ca leul, va tropăi ca 
rinocerul, va scrâșni din dinţi ca crocodilul și, învârtindu-și 
repede coada, va șuiera ea vântul; de asemenea va imita toate 
sunetele de care vom avea nevoie. 


— Ei, dar tu, Buratino? întrebară toţi. Tu ce vrei să faci în 
teatru? 


— Ciudaţi mai sunteţi! Cum de nu înţelegeţi? În comedie o 
să joc chiar rolul lui Buratino și astfel o s-ajung vestit în 
lumea-ntreagă! 


Noul teatru de păpuși dă prima 
reprezentaţie 


Carabas-Barabas şedea în faţa vetrei cu inima tare 
cătrănită. Lemnele ude abia ardeau, sfârâind. Afară ploua cu 
găleata, iar prin acoperișul găurit al teatrului de păpuși ploaia 
pătrundea cu putere. Picioarele și mâinile păpușilor 
prinseseră umezeală, iar la repetiţii nimeni nu mai voia să 
joace, nici chiar sub ameninţarea biciului cu șapte cozi. De trei 
zile păpușşile nu mai mâncaseră nimic și cleveteau înrăite, 
atârnate ca de obicei în cuiele din cămară. 


Dimineaţă nu se vânduse nici un bilet. Cine să se ducă la 
Carabas-Barabas să-i vadă piesele plictisitoare și actorii 
flămânzi și zdrenţăroși? 

In turnul din oraș, orologiul bătu ora șase. Carabas-Barabas 
se târî amărât în sala de spectacole: sala era goală! 


— Dracu' să-l ia pe prea cinstitul public! mormăi el și ieși în 
stradă. De cum ieși, privi în jur, clipi de câteva ori din ochi și 
căscă o gură așa de mare, că în ea ar fi putut intra cu cea mai 
mare ușurință chiar și o cioară. 


Peste drum de teatrul lui, în faţa unei barăci noi de pânză, 
se îngrămădea mulţimea, fără să-i pese de vântul umed ce 
bătea dinspre mare. 


Deasupra intrării, pe o estradă de scânduri, stătea un 
băieţel cu un nas lung și cu tichie pe cap, suflând într-o 
trompetă răgușită și strigând ceva. 


Oamenii râdeau, băteau din palme si mulţi din ei intrau în 
baracă. 


Duremar, care mirosea a nămol mai tare ca întotdeauna, se 
apropie de Carabas-Barabas. 


— E-he-he! spuse el acru, încreţindu-și toată faţa. Nu mai 
merge treaba cu lipitori le de leac. Vreau să ma duc și cu la ei. 
Duremar arătă baraca cea nouă. Vreau să mă rog de ei să mă 
lase să le aprind luminările sau să le mătur pe jos. 


Dar al cui o fi teatrul ăsta afurisit? De unde a mai răsărit 
aici? mârâi Carabas-Barabas. 


— Păi chiar păpușile și-au deschis teatrul lor de păpuși 
„Fulgerul; singure își scriu piese în rime, și tot ele le joacă. 


Carabas-Barabas, scrâșnind din dinţi și smulgându-și 
barba, porni spre noua baracă de pânză. 


Pe estradă, Buratino striga: 


— Prima reprezentaţie a minunatei și atrăgătoarei comedii 
din viaţa omuleţilor de lemn. O întâmplare adevărată! Veţi 
vedea cum i-am învins pe dușmanii noștri, fiindc-am fost 
isteţi, viteji și nu ne-am pierdut cumpătul... 


La întrarea teatrului de păpuși, într-o căsuţă de sticlă, 
şedea Malvina cu o fundă frumoasă în părul ei albastru, și nu 
dovedea să împartă bilete celor dornici să vadă o comedie 
adevărată din viata păpușilor. 


Tata Carlo, într-o haină nouă de catifea, învârtea la flașnetă 
și clipea șiret din ochi către prea cinstitul public. 


Artemon o trăgea afară de coadă pe vulpea Alisa, care se 
strecurase în teatru fără bilet. 


Motanul Bazilio, care intrase tot fară bilet, izbuti să fugă 
înainte de a fi prins. Acum ședea cocoţat într-un copac și, 
bătut de ploaie, privea în jos cu ochii lui răutăcioși. 


Buratino, umflându-și obrajii, sufla în trompeta răgușită: 
— Reprezentaţia începe! 


Și fugi pe scăricică în jos, ca să joace prima scenă a 
comediei, în care se arăta cum bietul tata Carlo cioplește un 
omuleţ de lemn dintr-un butuc, fără să-i treacă măcar prin 
minte că tocmai asta o să-i aducă fericirea. 


Târându-se anevoie, ajunse în sfârşit la teatru și broasca 
ţestoasă Tortilla, ţinând în gură o invitaţie tipărită pe un 
pergament cu colţurile aurite. 


Reprezentaţia începu.  Carabas-Barabas se întoarse 
posomorit la teatrul lui gol și pustiu. Luă biciul cu șapte cozi și 
deschise ușa care da în cămară. 


— Vă dezvăţ eu să mai leneviţi, nemernicilor! mârâi el 
înfricoșător. O sa vă învăţ eu numaidecât cum să momiţi 
publicul la teatrul meu. 


Pocni din bici. Dar nimeni nu răspunse. În cămăruţă nu era 
nimeni. Doar resturile de sforicele mai atârnau de cuie. 


Toate păpușile: Arlechinii, fetiţele cu măști negre, vrăjitorii 
cu tichii înstelate în colţuri, cocoșaţii cu un nas cât 
castravetele, arapii, căţelușii — toate, toate păpușile fugiseră 
de la Carabas-Barabas. 


Cu un urlet sălbatic, senior Carabas-Barabas se năpusti în 
strada. Aici văzu cum ultimii lui actori goneau zoriţi prin 
băltoace spre teatrul cel nou, unde muzica cânta vesel, unde 
răsunau hohote voioase de râs şi unde se auzeau ropote de 
aplauze. 


Carabas-Barabas izbuti să prindă doar un căţeluș de flanelă, 
cu nasturi în loc de ochi. Dar Artemon răsări ca din pământ și 
se aruncă asupra lui; îl dădu peste cap si îi smulse căţelușul din 
mână, ducându-l cu el în baracă, unde, după culise, li se 
pregătise actorilor flămânzi o ciorbă fierbinte de miel, cu 
usturoi. 


Și Carabas-Barabas rămase așa întins în băltoacă, sub 
ploaie. 





Notes 


[ea] 
Striga — numele popular al unei specii de bufniţă 


[-2] 





Ciorpac — unealtă de pescuit peşte mărunt 


